**Ing. Mária Pinterová**

GEO ZA 1. ročník 2020/2021

**Prečo by sa učiteľ geografie nemal báť na vyučovaní otvárať**

**politické a hodnotové témy?**

**Esej**

**Úvod**

Kvalita vzdelávania závisí od odborne disponovaných, tvorivých a trpezlivých učiteľov. Učiteľ je sprievodcom získavania informácií a ovplyvňuje charakter jazykového vyučovania jeho kvalitným didaktickým spracovaním. Úspešnosť snahy do značnej miery závisí od vývoja vedomostného potenciálu každého jednotlivca. Všetky časti vzdelávacieho systému sa menia a vývoj sa v rôznych obdobiach môže líšiť intenzitou a rýchlosťou. Deje sa tak nielen vo vyučovaní geografie, ale vo vyučovaní vôbec. Naše školstvo si ešte stále hľadá svoju cestu v európskom integračnom procese. Súčasné, zatiaľ neúspešné kroky, vnášajú do vyučovania chaos a znižujú úroveň vzdelávania. Ak chce učiteľ na vyučovaní uspieť a súťažiť so súčasnými trendmi vývinu európskej spoločnosti, musí pristupovať k vzdelávaniu svojich žiakov oveľa sofistikovanejším spôsobom ako doteraz[[1]](#footnote-1). Geografia je špecifický predmet, združujúci humanitné a prírodné vedy – objasňuje od prírodných javov až po hospodárstvo množstvo tém, ktoré bez potrebné zasadenia do politického časopriestoru nie je možné vysvetliť. V nasledovnom texte sa preto posnažím objasniť dôležitosť vyučovania geografie v kontexte politických a iných hodnotových otázok.

**Výučba geografie**

Vzdelávanie je zamerané na získavanie, spracovanie a interpretáciu geografických informácií, vyhľadávanie a využívanie rôznych zdrojov geografických dát a na využívanie rôznych geografických nástrojov a IT technológií a hľadanie (pomocou nich) súvislosti v krajine. Predmet geografia je zameraný na rozvoj poznávania Zeme ako planéty z hľadiska pochopenia významu zákonitostí Zeme. Postupným spoznávaním žiaci získavajú poznatky o krajine, zákonitostiach jej usporiadania a možnostiach optimálneho využívania a ochrany krajiny človekom. Poznanie charakteristík krajiny vedie k porozumeniu vzájomných vzťahov v krajine, ako i ich praktického využitia človekom. Vo vyučovaní geografie sa využívajú prierezové témy a medzipredmetové vzťahy, ktoré tvoria nedeliteľnú súčasť vzdelávania. Dôležitou a neoddeliteľnou súčasťou vyučovania je aj začlenenie prvkov globálnej výchovy. Ciele predmetu Vyučovanie geografie má za cieľ rozvoj kompetencií priestorového a integrujúceho charakteru. Vo vyučovaní geografie sa žiaci motivačným a praktickým spôsobom oboznamujú s fungovaním krajiny. Do vyučovania sa integrujú poznatky spoločenských a prírodných disciplín. Žiaci sa učia porozumieť a akceptovať hodnoty iných kultúr a možnosti ich spolupráce.

Aktívnym prístupom žiakov v procese hľadania a získavania poznatkov sa motivuje ich záujem o spoznávanie krajiny a jednotlivých regiónov sveta, ako i pochopenie javov, súvislostí a procesov, ktoré sa odrážajú v živote dnešnej spoločnosti[[2]](#footnote-2). Otázky a okruhy čisto geografické však nie je možné vysvetliť žiakom bez zasadenia do kontextu – napr. sú nerastné a iné suroviny (napr. ropa alebo voda) dôvodom mnohých (aj súčasných) vojnových konfliktov, ktoré naopak sú spolu s hodnotovými (najčastejšie náboženskými) otázkami dôvodom tvorby nových hraníc alebo území.

Najlepším príkladom prvého môžu byť vzniknuté vojnové konflikty v krajinách blízkeho východu, napr. Irak – ktorý trpí akútnou núdzou podzemných vôd. Množstvo historických vojnových konfliktov sa na tomto území viedlo práve kvôli sporom o pitnú vodu. Naopak má ale zásoby ropy, ktoré sú silnou motiváciou tretích strán, zohrať v záujmových konfliktoch dôležitú úlohu. Ďalej napr. vytyčovanie nových hraníc afrického kontinentu, ktoré sa často podobajú na strihy pravítkom a človek by ich sotva považoval za historické – sú znakom politického rozdelenia kolonizátorov, ktorých hodnoty boli s domorodým obyvateľstvom v trvalom rozpore a spôsobili do dnešného dňa nevyčísliteľné kultúrne hodnoty. Do tretice je potrebné si pripomenúť náboženské konflikty, ako je tomu v prípade Srbska a Kosova – konflikt medzi moslimami a kresťanmi, Srbmi a Albáncami žijúcimi v koncentrovanom množstve na jednej časti srbského územia.

Ak by sa všetky vyššie uvedené príklady vyučovali bez otvorenia hodnotových otázok a vysvetlenia rozdielov medzi nimi, výučba by stratila svoj edukatívny zmysel a bola iba jednoduchým opisom mapy.

**Záver**

Spôsob, čo a ako sa na slovenských školách v rámci geografie vyučuje, vychádza z hlbokej minulosti. Zachovávanie dôrazu na regionálnu geografiu sveta, pri ktorej sa majú žiaci v jednotlivých ročníkoch oboznámiť so všetkými svetadielmi, ich oblasťami a štátmi, je typické pre prakticky všetky postsocialistické štáty Európy. V západnej a severnej Európe sa už posunuli ďalej a po kurikulárnych reformách[[3]](#footnote-3) sa predmet geografia učí cez témy. Zjednodušene povedané, žiaci sa v daných krajinách neučia základné informácie o štátoch sveta, ale svet spoznávajú cez vybrané prípadové štúdie – problematiku migrácie cez súčasnú utečeneckú vlnu, alebo migráciu z Mexika do USA, negatívny vplyv poľnohospodárstva na životné prostredie cez prípad pestovania palmy olejnej v Indonézii, populačnú explóziu cez demografické zmeny Nigérie a pod. V nemeckých učebniciach geografie nájdete Slovensko ako prípad krajiny závislej na automobilovom priemysle. Žiaci sa skrz tému zamýšľajú nad výhodami a nevýhodami tohto typu zahraničných investícií, vplyvu na hospodárstvo štátu a pod. Nemalo by nás preto prekvapiť, ak absolventi takto orientovaného školstva nevysypú názvy hlavných miest na počkanie. Neznalosť množstva faktov je však vyvažovaná lepšou schopnosťou pracovať s informáciami, kriticky myslieť a chápať svet v súvislostiach. Tak si vyberte, ktorý systém sa vám pozdáva viac.

Globalizácia prináša so sebou spoločné, celosvetové problémy. Mnohé z nich sú dnes súčasťou učebných plánov geografie. Takými sú napríklad otázky porušovania ľudských práv, rast populácie sveta a hlad v rozvojových krajinách, zabezpečenie výživy ľudstva, nerovnomernosť hospodárskeho vývoja a prehlbovanie rozdielov medzi bohatými a chudobnými štátmi, etnická, rasová a náboženská intolerancia, environmentálne problémy. Obsah geografického vzdelávania má všetky predpoklady tieto problémy nastoľovať a hľadať na ne odpovede a riešenia. V súlade s požiadavkou reformy výchovy a vzdelávania je nutné zmeniť metódy vyučovania, rozvíjať vyššie motívy, emocionálnu inteligenciu, prosociálne správanie a formovať také hodnoty ako sú rešpekt, tolerancia, poctivosť, čestnosť, vzájomná pomoc a spolupráca. Edukačný proces geografie musí využívať jednotlivé témy výučby na rozvoj sociálneho a politického vedomia a na rozvoj schopností aktívne a zodpovedne sa zúčastňovať na verejnom živote, posudzovať problémy nielen z osobného a národného, ale aj medzinárodného a globálneho hľadiska. Regionálne myslieť a rozvíjať svoje schopnosti môže žiak na svojom miestnom regióne a potom dokáže pochopiť vzťahy a súvislosti v rámci vyššej dimenzie ba až európskej dimenzie. Rozvoj geografického myslenia považujem za hlavnú cestu pochopenia vzťahov v krajinnej sfére a tiež za jedinú cestu, ktorou možno napĺňať základné princípy humanizácie školy. Popri rozvíjaní pocitu národnej identity a príslušnosti k regiónu je potrebné viesť žiakov k myšlienke a pocitu spolupatričnosti k ostatným národom Európy a sveta. Geografia tak dostáva nový význam v hierarchii učebných predmetov.

1. Fruhaufová, E.: Úloha učiteľa v procese rozvoja žiackych schopností, IN: Edukácia, roč. 2, č. 1, 2017, str. 46 - 55 [↑](#footnote-ref-1)
2. Podľa Metodickej príručky na vyučovanie geografie v 5. ročníku základných škôl, vypracoval Mgr. Stanislav Visolajský pre Ministerstvo školstva Slovenskej republiky, dostupné na: https://cloud8i.edupage.org/cloud/Metodicka\_prirucka\_pre\_5.\_rocnik.pdf?z%3AiPzS%2BbDy%2Fz%2BZ74sCpUvnoaUcMk11W6DuWSEn15k4SnYMaOGngEXoCcFiVVDL%2B2W7 [↑](#footnote-ref-2)
3. Porubský, Š.: Kurikulárna reforma na Slovensku – jej sila a slabosť, Pedagogická fakulta Univerzity Mateja Bela v Banskej Bystrici, Centrum edukačného výskumu, Praha, 2017, dostupné na: <https://pages.pedf.cuni.cz/uvrv/files/2017/04/KURIKUL%c3%81RNA-REFORMA-NA-SLOVENSKU.pdf> [↑](#footnote-ref-3)