Prírodovedecká fakulta UK v Bratislave

Prečo by učiteľ geografie nemal na vyučovaní otvárať politické a hodnotové témy

(Esej)

Otváranie politických a hodnotových tém na vyučovacích hodinách môže byť v dnešnej dobe kontroverzné a to z toho dôvodu, že politické témy stále vyvolávajú rôzne konflikty. Či už sú to slovné hádky alebo až fyzické potýčky. V minulosti a dokonca aj dnes, politické a hodnotové nezhody vyvolávajú konflikty v podobe vojny. Napríklad genocída, ktorá bola vykonávaná na židoch z presvedčenia, že sú menejcenní. Milióny ľudí na strane nacistov bolo presvedčených, že ich hodnotový názor je správny. Na druhej strane stáli ľudia, ktorý videli hodnotový systém inak. Áno, v tomto prípade vieme povedať, ktorá strana mala pravdu, alebo teda správny hodnotový systém na základe základných ľudských práv. Avšak, čo tým chcem naznačiť je, že každá minca má dve strany. Aj dnes, či už pri politických debatách na verejnosti, v domácnostiach alebo na pracovisku, sú vždy ľudia pre a proti. Teda zastávajú rôzne názory a hodnoty, ktoré často vyplývajú z domova, z okruhu priateľov, alebo nejakých informácií na internete. Častokrát je práve internet zdrojom politických a hodnotových názorov mladých ľudí.

Geopolitika je neodmysliteľnou súčasťou geografie pre porozumenie historického vývoja a zmien vo svete. Avšak vyučujúci by sa rozhodne nemal subjektívne vyjadrovať k politickým témam v súčasnosti alebo v minulosti. Prečo? Pretože aj učiteľ môže byť zástancom nejakej politickej strany alebo hnutia, ktoré nemusí zodpovedať morálnym normám spoločnosti. Táto skutočnosť sa nedá podrobne skúmať pri nástupne do zamestnania, alebo pri štúdiu učiteľstva. Samozrejme názory jednotlivca sa postupom času môžu formovať a meniť. Z toho dôvodu by sa jednoznačne učiteľ ako taký, mal správať nestranne a ponúkať žiakom pohľad z obidvoch strán problému. Nemal by presadzovať svoje osobné politické a hodnotové názory a tak podsúvať svoju ideológiu žiakom. Možno sa niekto zo žiakov spýta a prečo nie? Pán učiteľ/ pani učiteľka, povedzte nám svoj názor. V takomto prípade treba jasne vysvetliť rozdielnosť v názoroch, hodnotách a ideológiách na celom svete. Škola je miestom pre vzdelávanie, ponúkanie možností, otváranie akýchsi dverí, aby sa mladý človek rozhodol slobodne, akým smerom bude kráčať. Škola nie je miestom podsúvania svojej ideológie a názorov, či Národná rada, kde si budeme hodiny vymieňať názory a zistenia z politiky na vyučovaní. Preto si myslím, že na hodinách geografie by sa nemali otvárať politické a hodnotové témy. Určite nie do takej hĺbky, aby sa z hodín geografie stali hodiny politiky. Z vlastných skúseností možno povedať, že niektorí žiaci sa radi vyjadrujú k politickým témam a očakávajú akúsi výmenu názorov s učiteľom, samozrejme s presvedčením, že ich názor na politiku je správny a neoblomný. Myslím, že na diskusiu o politickej situácií a hodnotovom systéme, nie sú vhodné práve hodiny geografie. Hodnotové systémy žiakov sa utvárajú napríklad na hodinách etickej výchovy, ktorá bola pôvodne koncipovaná pre všetkých žiakov ako výchova k prosociálnosti.