**Prečo by sa učiteľ geografie nemal báť na vyučovaní otvárať politické a hodnotové témy?**

V predloženej eseji predkladám niekoľko argumentov podopierajúcich moje presvedčenie, že učiteľ geografie by sa nemal báť na vyučovaní otvárať aktuálne, ale aj nadčasové politické a hodnotové témy. Som naopak presvedčená, že v určitých situáciách je zasadenie preberaného učiva do širšieho politicko-spoločenského kontextu nevyhnutné a učitelia by sa oň mali, v rozumnej miere a pre svojich zverencov vhodným spôsobom, aktívne usilovať.

Geografia (spolu s dejepisom, náukou o spoločnosti, náboženskou a etickou výchovou, či slovenským jazykom) predstavuje jeden z nosných predmetov v rámci sociálnych (spoločenských vied). Moderný trend výučby týchto predmetov známy najmä zo zahraničia v súčasnosti kladie veľký dôraz na interdisciplinárne prepájanie týchto predmetov. V praxi sa však, možno neuvedomene, tomuto princípu už dávno prispôsobilo aj slovenské školstvo, výučba dejepisu sa napríklad nezaobíde bez pomocných materiálov, akými sú napr. mapy, slúžiace na ľahšiu orientáciu študentov v preberanej látke. Obdobnému presahu s dejepisom sa nevyhne ani vyučujúci slovenského jazyka, predovšetkým pri témach súvisiacich s vývojom a históriou našej, či svetovej literatúry - za všetky príklady vyberme len našich „Štúrovcov“, prípadne tzv. stratenú generáciu, témy, ktoré sú z podstaty spojené s konkrétnymi historickými udalosťami a ich dopadmi na svet literatúry, vzdelanosti a jazyka. Do tretice, výučba moralisticky a normatívne zameraných predmetov ako náboženská a etická výchova v nevyhnutnej miere reflektuje konkrétne témy spojené s náukou o spoločnosti (napr. vzťah jednotlivca a spoločnosti, hierarchizáciu spoločnosti, základné morálne princípy a pod.).

Okrem požadovanej a zdôrazňovanej multidisciplinarity má geografia navyše nezastupiteľné miesto práve v presahu do politických a hodnotových tém. Ako napríklad vysvetliť študentom podstatu významných lokálnych, regionálnych, či dokonca globálnych trendov a udalostí bez ich zasadene do geografického kontextu? Pre praktické príklady netreba vôbec chodiť ďaleko – bez ohľadu na individuálne sympatie či antipatie k jednotlivým stranám, prebiehajúci vojnový konflikt na Ukrajine skrátka nemožno pochopiť, analyzovať a interpretovať študentom bez znalosti geografických reálií niekdajšieho Sovietskeho zväzu, ich politicko-spoločenských konotácií a dopadov na súčasné politické dianie. Učiteľovi náuky o spoločnosti sa taktiež oveľa jednoduchšie vysvetľuje podstata a význam napr. Európskej únie, ak ju dokáže študentom priblížiť aj vizuálne (formou rôzne pojatých máp) a to isté platí o katechétovi, ktorý vysvetľuje študentom históriu vzniku a šírenia kresťanstva (prípadne akéhokoľvek iného náboženstva).

Učiteľ geografie, napokon, ako učiteľ ktoréhokoľvek spoločenského predmetu, skrátka nedokáže uniknúť vzájomnému prepojeniu spoločenských vied a preto by rozhodne nemal uhýbať pred možnosťou v rámci výučby svojho predmetu takpovediac „zatiahnuť nad hlbinu“ a sprostredkovať svojim študentom aj „negeografické“ pohľady na určité témy (napr. distribúciu svetového bohatstva, prítomnosť prevládajúceho náboženstva v konkrétnej krajine, príslušnosť niektorých sporných území a pod.). Zároveň však platí, že vždy musí brať do úvahy dva dôležité faktory, ktoré významným spôsobom vplývajú na kvalitu výučby: primeranosť prostriedkov (vhodnosť výkladu) a zachovanie nestrannosti/objektivity. Je individuálnou zodpovednosťou každého učiteľa, tak pred svojimi študentmi, ako aj pred svojimi nadriadenými, zostať citlivým k výberu prostriedkov, ktoré volí na sprostredkovanie vedomostí a hodnôt svojim študentom. S tým sa automaticky spája aj nutnosť zachovania objektivity a faktickej správnosti. Je neprípustné, aby akýkoľvek učiteľ, geografa nevynímajúc, zneužil vyučovací proces a vzájomné prepojenie jednotlivých predmetov na aktívne a plánované šírenie vlastných politických a hodnotových postojov, súdov a záverov. Nehovoriac už o predsudkoch, či v dnešnej spoločnosti, žiaľ, tak rozšírených dezinformáciách, manipuláciách a konšpiračných teóriách. Isto, niektoré témy so sebou prinášajú dávku kontroverzie a niekedy nie je možné zostať v reakcii na ne celkom neutrálnym, som však presvedčená o tom ,že primárnou úlohou učiteľa musí byť v prípade diskusie o komplikovaných politických témach predovšetkým sprostredkovanie komplexných informácií, ktoré umožnia študentom formovať vlastný názor na problematiku. V prípade hodnotových tém nesmie učiteľ prekračovať, či spochybňovať základné princípy všeobecne uznávanej morálky a zákonitosti slobodnej, demokratickej spoločnosti.

V predloženej eseji som argumentovala v prospech tézy, že učiteľ geografie by sa nemal báť na svojich hodinách otvárať politické, či hodnotové otázky. Pre túto tézu som vzniesla konkrétnymi príkladmi podporené argumenty prirodzenej previazanosti spoločenských predmetov, spojených so súčasným trendom smerujúcim k vzájomnému previazaniu predmetov a multidisciplinárnemu vzdelávaniu. Zároveň však apelujem na dodržiavanie určitých hraníc vhodnosti zvolených prostriedkov, umiernenosti, objektivity a faktickej správnosti, ktoré musí mať na pamäti každý učiteľ, v momente, keď sa pustí do interakcie so svojimi študentmi na tému (niekedy kontroverzných) politických, spoločenských a hodnotových otázok.