Prečo by sa učiteľ geografie nemal báť na vyučovaní otvárať politické a hodnotové témy

(Didaktika geografie)

Dnešná spoločnosť je zvyknutá vyjadrovať svoje myšlienky a postoje pri každej príležitosti a každým možným spôsobom, aký si vieme predstaviť. Obsah informácií, ktoré sa dostávajú medzi ľudí je natoľko rôznorodý, že v dnešnej dobe nie je problém nájsť si názorovo spriaznenú osobu bez ohľadu nato, aké budú naše myšlienkové postoje iracionálne. Samozrejme táto diferenciácia názorov má za následok aj stále častejšie konflikty, ktoré dosahujú rôzny stupeň agresivity medzi ľuďmi. Deti sú menej chránené pred negatívnymi spoločenskými javmi ako sú vojny, kriminalita, politická agresivita, bezohľadnosť, ctižiadostivosť a dezinformovanosť spoločnosti, v snahe dosahovať ciele jednotlivcov alebo skupín, ktorých cieľom je presadiť svoje záujmy. V žiadnej dobe nebolo tak ľahké ovplyvňovať názory ľudí, v tak obrovskom rozmere ako dnes a to vďaka sociálnym sieťam a médiám, ktoré sa stali každodennou súčasťou našich životov. Rodičia ani škola mnohokrát netušia, akým vplyvom sú ich deti/ žiaci vystavované, aké životné hodnoty a prejavy si ich deti/žiaci môžu prisvojiť, či už zo sociálnych sietí alebo od ľudí v ich okolí.

Škola ako výchovná a vzdelávacia inštitúcia by mala na tento informačný boom určite reagovať a prispôsobiť sa aktuálnym potrebám dnešnej doby. Medzi takéto potreby určite patrí aj diskusia medzi učiteľmi a žiakmi na témy, ako je politická situácia vo svete a hodnotové témy, ktoré silnou mierou ovplyvňujú správanie sa spoločnosti a jej smerovanie. Je však dôležité uvedomiť si, že nie každý učiteľ je schopný takúto diskusiu so žiakmi viesť a rodičia môžu mať úplne iný názov v tom, o čom by sme s ich deťmi mali diskutovať, aké aktuálne témy by sme pred nimi mali rozvíjať. Učiteľ v tejto úlohe musí byť veľmi obratný rečník, ktorý by mal mať otvorenú myseľ, mal by byť dostatočne o danej téme informovaný a hlavne nebyť na diskutovanú tému emocionálne naviazaný do takej miery, že nebude schopný objektívne diskutovať a cielene bude presadzovať svoje postoje, o ktorých sa bude snažiť presvedčiť aj svojich žiakov. Cieľom učiteľov by teda nemalo byť žiakov o niečom presviedčať, ale naučiť ich mať otvorenú myseľ, vytvárať si vlastné názory na základe vlastného hľadania odpovedí a nie prisvojovania si cudzích myšlienok, najmä keď ide o vytváranie si vlastných názorov.

Geografia ako veda, ktorá skúma aj sociálne a regionálne štruktúry a vzťahy v jednotlivých krajinách, či vo svete všeobecne, určite patrí na školách k predmetom, ktoré majú priestor na to, aby takéto diskusie na hodinách vznikali. Mnohokrát si učebná látka priam pýta otváranie tém ako je napríklad vojna a jej dôsledky na krajinu, či už z hľadiska fyzickej geografie- zmeny prírodných pomerov alebo sociálnej- hospodárska kríza a s ňou spojené negatívne javy. Nato hneď môžeme naviazať na aktuálnu tému vojny na Ukrajine. V momente, keď so žiakmi otvoríte tému hospodárstvo Východnej Európy je takmer isté, že žiaci otočia diskusiu na vojnu, ktorá momentálne prebieha na Ukrajine. Sama mám túto skúsenosť z vyučovacej hodiny. Ako sa k tejto situácii potom postaviť? Odmietnuť sa o konflikte rozprávať, aj keď téma hodiny je touto vojnou silno ovplyvnená alebo viesť diskusiu, ktorá môže byť konfliktná a dnes žiaľ nič výnimočné, môže vás priviesť do riaditeľne na stretnutie s rodičmi jedného, či viacerých žiakov. Musíme si uvedomiť, že tým, že budeme chcieť chrániť deti alebo seba od nepríjemných alebo kontroverzných tém na školách neznamená to, že sa k týmto témam deti nedostanú inde, kde už ale nebudeme mať dosah na to, akým spôsobom môžu byť ovplyvnené. Keď už si niekto vyberie povolanie učiteľa, mal by prijať aj zodpovednosť zato, ako deti pripravíme do života, ako ich ovplyvníme a naučíme ich samostatne myslieť a hľadať odpovede hoci to nie je tá najľahšia cesta životom.