**Prečo by mal učiteľ hovoriť svoj politický názor pri edukácií ?**

( ESEJ )

Na začiatok tejto eseje si sám spomínam, že pár rokov späť som osobne v sebe samom riešil práve takúto otázku, či si môžem dovoliť ako učiteľ, povedať svoj konkrétny názor na mnohé otázky, ktoré sa nám naskytli pri edukácií práve v školskom predmete - Občianska náuka. Žiaci sa ma dosť často pýtali na môj osobný názor na mnohé otázky. Z politického prostredia sa konkrétne pýtali napr. na demokratické voľby, koho som volil a prečo, no ja som v podstate nemohol vyjadriť konkrétnu stranu, politikov a tak samotní žiaci mi hovorili na hodine, že nemám svoj názor, alebo prečo sa zaň hanbím. Ťažko im bolo vysvetliť, prečo im nemôžem povedať svoj jasný postoj a názor, že by som mal byť apolitický v mojej profesií. Bolo to dosť nepríjemné, keď som im povedal svoj názor zaobalene, kde niektorí sa zorientovali správne, ale niektorí to nepochopili, takže dochádzalo k zbytočným nedorozumeniam a nie správnym záverom. Veľakrát to potom vyzeralo, že sa bojím pred nimi vyjadriť svoj názor a to si myslím, že bolo na škodu.

Z praxe viem, že v dnešnej dobe sa musíme viac venovať najprv výchove a až potom samotnému vzdelávaniu. Žiaci majú radi konkrétny školský predmet a s radosťou k nemu pristupujú, hlavne kvôli samotnému pedagógovi, ktorý sa im zapáčil predovšetkým svojou osobnosťou a ľudským prístupom. Preto si myslím, že sa omnoho lepšie vyučuje, je aj lepšia disciplína a klíma na vyučovaní, keď majú s vyučujúcim dobré vzťahy, ktoré postupne pretavia do vzájomnej úcty a dôvery. Vtedy je dosť ťažké vysvetľovať dané učivo bez svojho konkrétneho názoru, aby som mohol byť autentický. Z vlastnej skúsenosti viem, že sa žiakom najlepšie učí a zapamätávajú informácie, nové vedomosti tým, že sú hlavne zo skúsenosti a zo života. Môj názor je, že je priam dôležité, aby učiteľ pri edukácií vo výchovno- vzdelávacom procese mohol prezentovať svoj vlastný postoj a názor, ktorý by posúval samotného učiteľa do roly, ktorá mu skutočne prináleží a bol ozajstným vzorom svojim žiakom celou osobnosťou.

Mnohí starší ľudia spomínajú a pripomínajú aké mal v minulosti učiteľ svoje postavenie a že bol jasnou autoritou a naozaj vzácnou osobnosťou.

Podľa môjho názoru je dôležité, aby si žiaci postupne vedeli utvárať slobodne svoje postoje a názory na rôzne otázky. Aby sa samotní žiaci však vedeli ľahšie zorientovať a následne si vytvoriť správny postoj, je veľmi dôležitý aj vzor samotného učiteľa. Myslím si, že vedieť si vytvoriť zodpovedný politický názor už ako mladý človek je veľmi potrebné pre budúcnosť národa, kde hneď po dovŕšení 18 roku svojho života má jeho hlas automaticky vo voľbách takú istú váhu ako ten najskúsenejší občan v tejto oblasti, ktorým môže ovplyvňovať politický život v krajine. Takže, ak budeme mať už v mladom veku správne zmýšľajúcich mladých ľudí, ktorí sa budú vedieť zodpovedne rozhodovať, tak bude budúcnosť krajiny v správnych rukách. A preto si myslím, že je veľmi potrebné a prospešné, aby samotní učitelia mali možnosť vyslovovať svoje názory aj na vyučovaní, čo a týka aj politického života.

Na záver som osobne zato, aby samotní učitelia mali možnosť vyjadriť sa slobodne aj na politické otázky na svojich vyučovacích hodinách bez žiadnej sankcie. Myslím si, že keď bude absentovať takáto možnosť, vieme, že potom môže nastať veľmi rýchle zradikalizovanie politických názorov mladých ľudí, ktoré môžu spôsobovať problémy celej spoločnosti.