Inštitút priemyselnej výchovy

Žilina

Prečo by učiteľ geografie nemal na vyučovaní otvárať politické a hodnotové témy

(Esej)

2023

Žijeme vo svete, ktorý je presýtený množstvom dostupných informácií. Informácie sú v niektorých prípadoch pre prijímateľa osožné a prospešné. Na ich základe sa vytvárajú u ľudí politické hodnoty a názory. V iných prípadoch sú zdrojom vytvárania určitých bariér. Sú zdrojom ostrých diskusií, rodinných debát a niekedy aj zdrojom konfliktov, sporov a rozdeľovania spoločnosti. V takýchto prípadoch je lepšie vynechať z repertoáru tém pri diskusiách, rodinných sedeniach dané témy, pretože sa stávajú jablkom sváru.

Čo sme týmito myšlienkami chceli naznačiť a na aký problém sme chceli poukázať? Na postavenie učiteľa na hodinách geografie a jeho postoj k politickým a hodnotovým témam. Na prvý pohľad by sa mohlo zdať, že je to téma, ktorú môže učiteľ bez problémov žiakom vysvetľovať a so žiakmi diskutovať. Môžu spolu diskutovať na tému politických názorov, koncepcií a politického smerovania našej krajiny alebo ktorejkoľvek krajiny sveta. Nie je to však také jednoduché a banálne, ako by sa mohlo na prvý pohľad zdať. Problém nastáva v momente, ak učiteľ začne vyjadrovať subjektívny názor na politické a hodnotové témy. Vo všeobecnosti je problémom vyjadrovať sa na politickú situáciu bez toho, aby sme sa nepriklonili k subjektívnemu chápaniu danej politickej témy. I keď by bol učiteľ akokoľvek objektívny, v diskusiách alebo pri výklade učiva by viac či menej vyjadril svoj osobný postoj a názor. Môžeme si zobrať, ako príklad typickú modelovú situáciu v súčasnej Európe. Zo všetkých strán sa nás doslova valia lavíny informácií vo forme rozhlasových správ, televíznych reportáži, novinových článkov až po rôzne správy zo sociálnych sietí. Môžeme si vyberať zdroj aj formu prijímania informácií. Samozrejme, že veľmi veľa ľudí sa rado vyjadruje na aktuálnu politickú situáciu. Prebiehajú množstvá rozhovorov na politickej úrovni, rodinné debaty až po krčmové diskusie, často vrcholiace do osobných urážok a v najhoršom prípade aj osobných fyzických napadnutí. Dôležitou súčasťou tohoto všetkého je fakt, že žijeme v demokratickom štáte, v ktorom by mali platiť princípy demokracie- vyjadrenie vlastného názoru a s tým súvisiaca sloboda slova. Ako má teda učiteľ vysvetliť pri politických témach, že aktuálne sú niektoré média a osoby umlčiavané. Je jedno, kto sú a na koho strane stoja. Každý má nárok vyjadriť svoj politický názor. Veď sa porušuje jeden z princípov demokratického štátu, sloboda slova. Na druhej strane sa veľa vecí súvisiacich s formovaním politického názoru deje v rodinách. Dospelí členovia rodiny spolu debatujú na rôzne politické témy a deti ich názory počúvajú a podvedome preberajú. Kde je potom postavenie učiteľa pri vysvetľovaní politických a hodnotových tém? Akokoľvek sa môže snažiť žiakom priblížiť určitý politický problém, žiaci už vlastný názor majú, a to je, môžeme ho nazvať rodinný politický názor. Politické a hodnotové témy sú v dnešnej preinformovanej dobe doslova kontroverznými témami, pretože sa stávajú ťažnou a nosnou propagandou najmä súperiacich politických strán a ich jednotlivých voličov. Keby si zoberieme ďalšiu modelovú situáciu súčasnosti- konflikt Ukrajiny a Ruska. Dá sa žiakom bez zaujatosti k jednej alebo druhej strane vysvetliť tento konflikt? Myslíme si, že sa nedá objektívne vysvetliť, pretože konkrétny učiteľ bude názorovo na jednej alebo druhej strane. Má na to nárok a koná v medziach zákona? Odpovedajme si sami s prihliadnutím na fakt, že žijeme v demokratickej krajine, kde si môže každý človek slobodne vyjadriť svoj názor aj keby bol postavený na plávajúcich faktoch. Alebo máme predstavu, že všetkým učiteľom prikážeme, ktorý politický názor je správny a hodnoverný a tým sa dostávame naspäť do totalitného režimu našej histórie. Rovnako je to aj s názorovými hodnotami pri domácej politike. Mohol by učiteľ vysvetľovať žiakom vnútornopolitickú situáciu vlastného štátu, čiže Slovenskej republiky? Ak áno, opäť je tu apelovanie na inklinovanie učiteľa k jeho politickému názoru. Ak by bol učiteľ konzervatívny volič, samozrejme, že bude žiakov ovplyvňovať a snažiť sa im, v čo najlepšom svetle vyobraziť konzervatívne politické strany. A pri učiteľovi, ktorý inklinuje k liberálnym stranám to bude zas naopak. Taktiež to bude pri pravicových či ľavicových stranách. Neustále sa dostávame do situácie, kedy je veľký tlak na hodnotové myslenie konkrétneho učiteľa geografie. Určite môžeme konštatovať, že politika neodmysliteľne patrí ku geografii. Pretože všade na svete, kde je činnosť človeka, sa skôr či neskôr vyformuje politická činnosť. Veď kam by sme dospeli, keby zavládla anarchia medzi 8 miliardami ľudí a každý si robil veci po svojom. Musí byť nastolený určitý poriadok a z toho vyplývajúce geopolitické koncepcie, ktoré niekam smerujú. A myslíme si, že aj spomínané geopolitické koncepcie by boli ďalšou kontroverznou témou. Prečo? Z jednoduchého dôvodu. Ako vysvetliť žiakom, ktorá koncepcia je tá správna. Tá anglosaská, ktorá v minulosti tvrdila, že svet by mal byť rozdelený na určité časti podľa rozvoja, vplyvu a moci jednotlivých krajín. Kto určil, že takto to je správne a tí vyvolení majú vládnuť svetu? Alebo nemecká, ktorá priviedla svet pochybným vysvetlením o biologickom determinizme a fyzickogeografickom predpoklade národa k 2. svetovej vojne. Aj v súčasnosti máme nové trendy geopolitického myslenia. Ale, ktorý geopolitický model použiť, aby sme mali vedomie a svedomie, že je ten správny. Alebo len okrajovo žiakom priblížiť jednotlivé geopolitické smery a ich vízie. A keď prídu otázky, ktorý je ten správny, ktorý je ten nesprávny a neakceptovateľný. Opäť je na učiteľovi, ktorý musí rozhodovať a usmerňovať politické myslenie žiakov. Osobne toto považujeme za ovplyvňovanie politického názoru jednotlivca. A ak je jednotlivcom žiak základnej školy, môžeme sa dostať do konfrontácie s rodičmi a dospelými členmi rodiny žiakov. Podľa nášho názoru by nemal učiteľ geografie rozoberať témy, ktoré môžu ovplyvňovať politické myslenie a politický názor žiakov.

Áno, súhlasíme s tým, že učiteľ by mohol na hodinách geografie rozoberať všeobecné politické témy, ako sú politické myslenie z hľadiska geopolitiky, už spomínané geopolitické koncepcie vo všeobecnosti. Mohol by žiakom vysvetľovať politické smery, ale určite by nemal rozoberať politickú problematiku jednotlivých domácich a svetových strán a už vôbec nie konfliktné situácie medzi politickými stranami a v neposlednom rade by sa mal vyhýbať riešeniu medzištátnych konfliktov. Mal by vedieť umne vykľučkovať zo situácií, kedy by žiaci žiadali jeho subjektívny postoj k politickým témam a rozumne zvažovať dotknuté alebo výberové politické a hodnotové témy.

**Použitá literatúra:**

GURŃÁK, D.- BLAŽÍK, T. - LAUKO, V. 2007: Úvod do politickej geografie, geopolitiky, regionálnej geografie. Bratislava: Geo-grafika, 2007. 140 s. ISBN 978-80-969338-8-4