**UNIVERZITA KOMENSKÉHO V BRATISLAVE**

**PRÍRODOVEDECKÁ FAKULTA**

**Prečo by sa učiteľ geografie nemal báť na vyučovaní otvárať politické a hodnotové témy**

(Esej)

V spoločenskom systéme je učiteľ vnímaný ako osobnosť, ktorá má výsadné postavenie vo vzdelávacom procese a svojou aktivitou sa podieľa na výchove a vzdelávaní dieťaťa, resp. mladého človeka. Jeho úlohou je formovanie ľudského jedinca v rôznych oblastiach s predpokladom, že získané vedomosti žiak – študent „zúročí“ vo svojom živote.

Môžeme teda povedať, že učiteľ sa aktívne podieľa na formovaní dieťaťa, na tom, kým bude a čím bude. Nie je dôležité predávanie a predkladanie naučených vzorcov a poučiek, ale od aktívneho učiteľa sa očakáva, že dá žiakom – študentom i niečo viac.

Čo sa myslí tým - niečo viac? Mohli by sme to nazvať ako spájacia niť medzi získanými vedomosťami a realitou, ktorej sme súčasťou. I vo vyučovaní geografie sa naskytá možnosť ako žiakov – študentov oboznámiť nielen so základnými geografickými znalosťami týkajúcimi sa polohy, rozlohy, členitosti, povrchu, obyvateľstva a hospodárstva daného štátu, ale i s previazanosťou spomínaných oblastí na politiku a naopak.

Z historického pohľadu, s dôrazom na vývoj niektorých štátov, možno konštatovať, že politické rozhodnutia, režimy i politické dianie ovplyvnili dnešnú podobu štátov, o ktorých sa dnes žiaci učia na hodinách geografie. V časovom slede a priestore krajín a štátov možno teda badať „vplyvy“ politiky, či politických činiteľov a ich rozhodnutí na prostredie, ktoré je predmetom skúmania geografie.

Už v 16. storočí, v čase zámorských objavov, získali niektoré krajiny väčšie postavenie vďaka novoobjaveným krajinám, ktoré na dlhé roky boli ich kolóniami a život v týchto krajinách bol podriadený objaviteľskou krajinou. K týmto krajinám patrili najmä európske štáty, ktoré sa zmocňovali nových území za účelom lacného získavania nerastných surovín a poľnohospodárskych produktov. Niektoré kolónie Európania politicky ovládli, masovo sa tam sťahovali a ovplyvnili tak pôvodnú štruktúru obyvateľov, ako napríklad Austrália. Vďaka čomu dnes o Austrálii hovoríme ako o krajine prisťahovalcov, kde pôvodné obyvateľstvo (aborigéni) sú len súčasťou akéhosi kultúrneho spestrenia pre turistov...

Pri spoznávaní obyvateľstva Strednej a Južnej Ameriky, Afriky a juhovýchodnej Ázie zisťujeme, že práve európski objavitelia a kolonizátori ovplyvnili jazyk týchto krajín a dnes sú v nich najpoužívanejšími jazykmi španielčina, angličtina, francúzština alebo portugalčina.

Ďalším príkladom ako politické rozhodnutia ovplyvňujú vytvorenie nových štátov a ich geografických hraníc sú ľuďmi vytvorené hranice v Afrike, vnímané ako umelý pozostatok európskej kolonizácie. Hranice kopírujú rovné čiary a pri ich vyčlení sa nerešpektovali žiadne nároky miestnych populácií – kmeňov. Nové štáty nevznikli na základe etnickej identity, ale na základe politiky vytvorenej koloniálnymi mocnosťami. Niektoré štáty Afriky tak zaznamenali v svojej histórii niekoľko „hraničných“ sporov (napr. konflikt medzi Ghanou a Togskou republikou alebo medzi Mauritániou a Mali).

Niektoré z politických rozhodnutí ovplyvnili vývoj počtu obyvateľov, čo sa následne odzrkadlilo i na demografickom vývoji daného štátu. Politika plánovanej pôrodnosti, ktorú možno nazvať i politikou jedného dieťaťa bola v roku 1979 zavedená v Číne s cieľom obmedziť nárast počtu obyvateľov krajiny. Negatívne dôsledky tejto politiky sú badateľné v súčasnosti - viac ako 400 miliónov potratov, demografická nerovnováha medzi pohlaviami v dôsledku preferovania mužských potomkov,...

Jednou z politických ambícií panovníkov, národov, vodcov,... bolo, a stále i je, získavanie lepšej pozície vo svete a tiež moci prostredníctvom zaberania územia. Čím väčšie územie, tým väčšia moc. Tento nepísaný zákon je viditeľný v našich dejinách už v ranných počiatkoch a bohužiaľ i dnes sa nájdu krajiny, ktoré svojimi politickými ambíciami narúšajú dlhšie zavedený a fungujúci „poriadok“ menších a slabších krajín.

Druhá svetová vojna vypukla v dôsledku ctižiadostivosti človeka, ktorý chcel stáť na čele veľkej Tretej ríše a získaním absolútnej moci na najväčšom európskom priestore. Ak by sa Hitlerovi tento „sen“ podarilo naplniť, akoby vyzerala Európa dnes? Kam by siahali hranice Tretej ríše? Boli by Židia národom, o ktorom by sa už len spomínalo v učebniciach a knihách?

Bohužiaľ i súčasnosť ponúka negatívne príklady, kedy politické ambície jedného národa ovplyvňujú fungovanie iného národa. Už v minulosti politika Stalina a ďalších vodcov ZSSR nepriaznivo vplývali na vzťahy medzi etnikami štátov bývalého zväzu. Násilné premiestňovanie národov počas 2. svetovej vojny a neskôr i dôsledky industrializácie spojené s budovaním sídiel s možnosťou voľných pracovných miest z rôznych oblastí, spôsobili a naďalej spôsobujú konflikty medzi jednotlivými etnikami. Príznačným príkladom je pretrvávajúci konflikt na Ukrajine, ktorý vyústil do vojny s Ruskom. Bývalá národnostná politika ZSSR a jej súčasné dôsledky spôsobili napätie, ktoré vyústilo do vytvorenia dvoch samozvaných republík – Luhanskej ľudovej republiky a Doneckej ľudovej republiky. Rusko uznalo nezávislosť týchto separatistických republík, naopak, Ukrajina sa snaží získať ich späť pod kontrolu centrálnej vlády v Kyjeve. 24. februára 2022 ruský prezident, Vladimír Putin, spustil vojenský útok na Ukrajinu s cieľom chrániť obyvateľov Donbasu pred ukrajinskou vládou. Invázia vyústila do útoku ruských síl na veľké mestá Ukrajiny. Tento útok spustil ďalšiu, masovú, vlnu migrácie ukrajinských obyvateľov do krajín strednej a západnej Európy, čo ovplyvňuje jeden z demografických ukazovateľov, ktoré sú predmetom skúmania geografie.

Politická ctižiadostivosť človeka, ale i spoločnosti, sa prejavuje neustále a v rôznych podobách. Vždy sa bojovalo o prvenstvo. Prvý živočích vo vesmíre, prvý človek vo vesmíre, prvý muž na Mesiac, prvý človek, ktorý dobyl severný pól, južný pól,... Previazanosť politických tém a geografie je badateľná. Avšak nemožno hovoriť len o súperení a jeho negatívnych dopadoch. V mnohých prípadoch prijali krajiny spoločnými dohovormi uznesenia týkajúce sa medzinárodných území a ich využívania (napr. Antarktída), medzinárodných vôd a vesmírneho priestoru.

„Otváranie“ politických tém vo vyučovaní geografie, ale i iných predmetov, by nemalo byť zakázané. Naopak, analýza niektorých politických činiteľov vplývajúcich na zriadenie štátu, jeho „fungovanie“, rozšíri žiakom – študentom nielen obzory, ale naučí ich spájať si jednotlivé informácie do súvislostí, vytvárať si vlastný názor,...