**Politické a hodnotové témy vo vyučovaní**

Pri zadaní témy som sa zamyslela nad tým, či som už s témou politiky či hodnotovými témami pracovala na vyučovacej hodine (ďalej VH). Konkrétne som zažila situáciu, kedy sa deti rozhovorili na politickú tému. Táto téma nebola témou hodiny, ale prišlo k debate ku koncu VH, kedy bol priestor na zopakovanie učiva. K učivu sa nechceli pýtať nič, keďže porozumeli výkladu. Využili iné otázky. Deti mi položili otázku, že koho pôjdem voliť, keďže to bol týždeň, v ktorom sa mali uskutočniť voľby do parlamentu. Samozrejme, som sa nevyjadrila konkrétne. Tento postoj som zaujala kvôli tomu, že keď by som sa vyjadrila konkrétne, deti by, možno, povedali doma rodičom, že pani učiteľka nám povedala koho pôjde voliť a máte ho voliť aj vy, lebo je najlepší. Pre niektoré deti je názor učiteľa veľmi dôležitý, potvrdzujú mi to rodičia na rodičovskom združení. Rodičia to odôvodnia tak, že pani učiteľka povedala takto a tak to aj je a bude!

Takejto situácii som sa chcela vyhnúť. Keďže som sa ja nevyjadrila konkrétne deti začali rozprávať, koho by volili ony, keby už mali právo voliť. Teraz viem, že som to mala zastaviť už v tej chvíli, keď som sa vyjadrila ja. V triede nastalo rušno a dvaja chlapci, ktorí uznávali stranu, o ktorej sa píše, že je fašistická, sa tak rozkričali, že bol veľký problém ich upokojiť. Oni boli v presvedčení, že táto strana je najlepšia, lebo to hovoria aj ich rodičia a musí tento ich názor každý zdieľať. Neviem si predstaviť to, keby sa takáto debata uskutočnila počas prestávky. Zrejme by prišlo aj k bitke medzi chlapcami. Snažila som sa chlapcom vysvetliť, že každý má svoj názor a my musíme akceptovať názor druhého. Ako aj druhý akceptuje náš názor. V tej chvíli som ocenila, že do školských osnov je zahrnutá efektívna a asertívna komunikácia. Toto je môj osobný zážitok s otvorením politickej témy. Ako píšem v úvode, nebolo to cieľom hodiny, deti využili chvíľku voľného času na konci VH, čo sa stáva málokedy, že nám zostane trošku času. Keď by som to mala zhodnotiť, určite by som, po takejto skúsenosti, tému politiky neotvárala na VH pokiaľ to nie je téma VH. Hoci je pravda, že s deťmi treba komunikovať a rozvíjať ich vo všetkých smeroch...

Čo sa týka ďalších tém, háklivou témou dnešnej doby je téma rodiny. Tiež mám osobnú skúsenosť. Zastupovala som kolegyňu na prvom stupni. Témou hodiny bola rodina. Keď som začala rozprávať o tejto téme, tak sa mi jedno dievčatko rozplakalo a na moju otázku, že prečo plače, mi odpovedala, že ona býva u babky a jej rodičov ani nepozná. Samozrejme, som človek a prišlo mi to ľúto, ale nedávala som to najavo a snažila som sa dievčatko priviesť na iné myšlienky. Keď som sa následne pýtala ostatných detí na ich rodiny prišla som na to, že iba dvaja žiaci z pätnástich detí pochádzajú z úplnej rodiny. Je to veľmi smutné, kde dospeli hodnoty dnešného sveta a ešte smutnejšie, že mnohí rodičia si neuvedomujú ako ubližujú svojim deťom, tým že sa rozvedú a problémy, ktoré majú medzi sebou riešia cez deti. Veľmi obdivujem kolegyne, ktoré musia vyučovať na tému rodiny, fakt to nie je ľahké, keď nepoznáte rodinnú situáciu, a keď ju aj poznáte prispôsobiť sa podmienka, aby ste sa žiadneho dieťaťa osobne nedotkli. Toto je môj názor na témy dnešného sveta.