*Prečo by sa učiteľ geografie nemal báť na vyučovaní otvárať politické a hodnotové témy?*

Politika. Oblasť života, ktorá nás ovplyvňuje všetkých. Nie každý sa však o ňu zaujíma do takej miery, aby sa napríklad nenechal oklamať predvolebnými sľubmi politických strán.

Geografia. Náuka, ktorej témy sú úzko späté s prírodou, človekom a jeho činnosťou a so vzájomnými vzťahmi medzi ľuďmi a prostredím, v ktorom žijú. Má teda politika svoje miesto na hodinách geografie? Je vhodné alebo skôr nevyhnutné zaradiť politické témy na úrovni hodnôt do výchovno-vzdelávacieho procesu?

Občania nad 18 rokov si vo voľbách vyberajú politické strany, ktoré na nejaké obdobie budú reprezentovať ich krajinu a ktoré budú prijímať dôležité rozhodnutia v oblasti ekonomiky, školstva, zdravotníctva a v neposlednom rade životného prostredia, čím značne dokážu ovplyvniť dianie v krajine. Častokrát však práve skupina tých najmladších voličov nevie, komu dať hlas a väčšinou ho odovzdajú buď nerozmyslene podľa sympatií alebo podľa názorov ich rodičov. Je to správna cesta? Uvedomujú si váhu svojho hlasu?

Rodičia sú pre svoje deti od začiatku ich života prvými vzormi. Po nástupe do školy sa stáva práve učiteľ rozhodujúcim činiteľom nielen vo vyučovacom procese, ale vo veľkej miere aj v tom výchovnom. Týmto spôsobom učiteľ bezpochyby ovplyvňuje svojich žiakov i hodnotovo. To, čo spolu na hodinách zažijú, môže mať veľký vplyv na ich budúcnosť. Učiteľ by však nemal žiakom vnucovať svoje názory, skôr iba otvárať diskusie na kľúčové témy, napríklad: *Ako je geografia spojená s politikou? Môže geografické myslenie ovplyvniť dianie v krajine?* Učiteľ má pritom možnosť čerpať z aktuálneho diania vo svete, toho, čo sa deje okolo nás. Námetov je veľa, možno dnes až príliš veľa. Zároveň by sa nemal báť otvoriť aj kontroverzné témy, ktoré možno doma s rodičmi študenti nerozoberajú vôbec.

Je dôležité podporovať získavanie informácií z rozličných zdrojov, a tým podporovať ich kritické myslenie, aby rozpoznali, keď sa ich niekto snaží len zmanipulovať, čo je obzvlášť dôležité pri už spomínaných predvolebných sľuboch. V dnešnom svete digitálnych vymožeností a moderných technológií to však nie je také jednoduché. Nielen žiaci, ale aj dospelí ľudia majú často problém rozpoznať hoax od kvalitnej a relevantnej informácie. Možno aj preto, že overovanie informácií si vyžaduje čas, ktorý si v našich hektických životoch nedokážeme alebo niekedy aj nechceme nájsť.

Žiaci sú zvedaví, pýtajú sa, ale vačšina z nich sa často bojí vyjadriť svoj názor. Učiteľ je ten, ktorý im môže pomôcť pochopiť, že nemusíme vždy spolu bezpodmienečne súhlasiť a že cestou k nekonfliktnej komunikácii je rešpekt a schopnosť tolerovať názor iného. Stále sme len ľudia, robíme chyby a môžeme sa mýliť. Dôležité je sa z nich poučiť a v budúcnosti sa im vyhnúť.

Je potrebné spomenúť, že učiteľovo rozhodnutie nerozoberať politiku na hodinách môže prameniť z už spomínaného strachu. Strachu, že sa za dverami objaví nejaký rodič alebo iná autorita, ktorá si myslí, že to na hodinu nepatrí. Rodič, ktorý možno zarába päť alebo desaťkrát viac než učiteľ, a to mu dáva pocit, že je niečo viac a môže zasahovať do kompetencií učiteľa. Tu však možno povedať, že učiteľ potrebuje mať aj zdravé sebavedomie, aby dokázal obhájiť svoju prácu a poukázať na nevyhnutnosť diskusie danej problematiky. Možno sa dokonca sám dobre neorientuje v politike alebo ani nemá záujem sa jej akýmkoľvek spôsobom venovať. Nemožno mu to mať ani za zlé – stačí pozerať správy jeden večer a na zvyšok mesiaca je o depresiu a pesimizmus postarané.

Z geografického, klimatického alebo environmentálneho hľadiska je nevyhnutné, aby si politika našla svoje miesto na hodinách geografie. Zmena klímy ovplyvňuje celý svet, či to niektorí svetoví lídri uznávajú alebo nie. Každý z nás nejakým spôsobom ovplyvňuje miesto, v ktorom býva a ako sa správa v krajine, ale sú to najmä ľudia vo vysokých funkciách (často politicky dosadení), ktorí rozhodujú či sa niekde nejaký les vyrúbe alebo park zruší a postaví sa tam bytový komplex. Či sa na úrodnej pôde postavia sklady alebo sa naruší termálny prameň kvôli výstavbe diaľnic.

Globalizácia, migrácia, geopolitika ovplyvňujú politiku v značnej miere a taktiež poskytujú nemalé množstvo tém, o ktorých by žiaci mali na hodinách geografie diskutovať.

Taktiež praktické fungovanie štátu a jeho inštitúcií by žiakom nemali byť úplné neznáme. Treba však zhodnotiť aj vekovú pripravenosť žiakov na dané témy. Debata o hodnotách, víziách a programoch politických strán by asi žiakov základných škol len ťažko zaujala. Vo voľbách si volíme svojich zástupcov na obdobie, počas ktorého môžu veľa zlepšiť, ale aj pokaziť, preto je našou povinnosťou sa o politiku zaujímať aspoň do takej miery, aby sa tam nedostali ľudia, pre ktorých iba peniaze hýbu svetom.

Geografia je všade okolo nás, zaoberá sa celým svetom. Je to predmet, ktorý nám ukazuje, ako spolu rôzne veci súvisia. Úloha učiteľa geografie je bezpochyby prebudiť zvedavosť svojich žiakov, povzbudiť ich, aby o svete premýšľali geograficky, aj v politických súvislostiach, aby o ňom veľa diskutovali a utvárali si názor. Zem máme len jednu a potrebujeme ju chrániť aj pre ďalšie generácie, aby aj tie mohli žiť šťastne a zdravo.