Prírodovedecká fakulta, Univerzita Komenského, Bratislava

Úvod do geografie

Esej

*Prečo by sa učiteľ geografie nemal báť na vyučovaní otvárať politické a hodnotové témy?*

Byť učiteľom v 21. storočí nie je jednoduché. Dostávame sa do neustálej konfrontácie s rodičmi, ktorí sú veľmi citliví na svoje deti. Je to skutočne vždy len o tom, že sa zaujímajú o ich dieťa alebo chcú len zakryť to, že sa im nedostatočne stíhajú venovať? Realita môže byť rôzna. Najviac vyhovujúce je pre rodičov to, keď sa ich dieťa na nič nesťažuje, nemá problémy v škole so spolužiakmi, so známkami, ale hlavne aj s učiteľmi. Pokiaľ nastane problém, tak rodičia hneď kontaktujú triedneho učiteľa, prípadne učiteľa konkrétneho predmetu. V minulosti mal učiteľ vysoké postavenie, ak nastal nejaký problém, tak učiteľ bol ten posledný, ktorý by bol na chybe. Dnes sa situácia zmenila a učiteľ je veľmi rýchlo obklopený útokmi od rodičov. Prečo je to tak? Je v poriadku, že by sa mal učiteľ báť? Toto sú len vybrané otázky z mnohých, ktoré si učiteľ často kladie.

Podľa mňa by sa učiteľ v súčasnej dobe vôbec nemal báť vyjadriť jeho vlastný názor. V dobe, keď je učiteľ pre mnohých ľudí postavením niekde pod hranicou spoločenského priemeru a o výške platu ani nehovoriac. Učiteľ si zaslúži aspoň vyjadriť vlastný názor. Veď napokon, má čo stratiť? Prácu nestratí, pretože o jeho miesto sa nebijú desiatky ďalších záujemcov a má možnosť si udržať nejakú hrdosť. Je to však len skeptický pohľad na súčasnú situáciu. Pokiaľ učiteľa jeho práca baví a napĺňa, tak vie prečo je potrebné otvárať aj tieto témy.

Myslím si, že v dnešnej dobe je priam až žiadúce sa na vyučovaní rozprávať o hodnotových a teda aj o politických témach. Žiaci majú veľký prístup k informáciám na internete, v televízii alebo v rozhlase. Všade sa hovorí o tom ako sa komu čo vydarilo, prípadne sa preberajú rôzne kauzy. Hovorí sa o školstve, zdravotníctve, ekonomike, životnom prostredí, globálnom otepľovaní a o ďalších témach, ktoré viac alebo menej súvisia aj s geografiou. Jednou z nich je aj súčasná situácia, ktorá je viazaná s pandémiou koronavírusu. Táto situácia tiež ovplyvňuje vývoj ekonomiky. Žiaci vidia v televízii alebo na internete rôzne mapy Slovenska, ktoré na týždennej báze menia svoju farbu podľa počtu infikovaných. Každá farba znázorňuje iné opatrenia a tiež obmedzenia, ktoré sa žiakov a aj ich rodičov bytostne dotýkajú. Farba okresu môže byť svetlejšia vzhľadom na vyššiu zaočkovanosť populácie. Opäť môžem len zdôrazniť, koľko geografie je okolo nás. Máme tu zrazu ďalšiu kontroverznú tému, ktorá rozdelila spoločnosť na dva tábory. Žiaci sú zvedaví a mnohí nerozumejú prečo sa zavádzali určité opatrenia. Neskôr vidia veľké davy ľudí, ktorí protestujú na ulici proti očkovaniu a zavedeným opatreniam. Pýtajú sa či je to správne. Je správne očkovanie alebo je lepšie protestovať proti nemu? V tejto téme mám možno trochu výhodu, nakoľko učím aj biológiu. Môžem si dovoliť povedať žiakom svoj názor, ktorý je opretý o fakty z oblasti biologického výskumu. Taktiež aj o historické fakty vakcinácie a v neposlednom rade aj o demografické štatistiky po vzniku a zavedení vakcinácie. Je to len jedna zo súčasných problematík, ktorá súvisí s politickou situáciou. Žiakov tiež zaujíma, prečo je nedostatok kvalifikovaných učiteľov a zdravotných sestier. Politici pred voľbami sľúbia každoročné zvyšovanie platov a odrazu už v ďalšom roku to nie je zahrnuté v rozpočte konkrétneho ministerstva. Žiaci chcú poznať odpovede, veľa sa pýtajú a sú aj nechtiac ovplyvňované politickým zmýšľaním ich rodičov. Niektorí žiaci majú dokonca tendenciu sa povyšovať nad učiteľa, lebo veď rodičia sú dobre zarábajúci a učiteľ je pre nich chudák. Tak málo niekedy stačí. Stačí byť k žiakom úprimný. Treba byť k ním samozrejme citlivý a sprostredkovať im informácie takým spôsobom, aby im porozumeli. Žiaci sú obklopení veľkým množstvom informácii a je pre niektorých náročné pochopiť mnohým informáciám, prípadne ich vyhodnotiť ako správne alebo nesprávne. Cieľom nie je poukázať na to, že ktorú politickú stranu by mali voliť ich rodičia, prípadne starší žiaci. Veľmi často chcú žiaci poznať len iný, subjektívny názor vysokoškolsky vzdelaného človeka a možno len názor iného človeka s ktorým trávia viac času. Podľa môjho názoru je dôležité, aby si žiaci uvedomili ktoré rozhodnutie vlády bolo prospešné pre spoločnosť a ktoré naopak nie. Treba poukázať na to, že snáď všade sa nájde spojitosť s geografiou. Pokiaľ nám záleží na našich žiakoch a našej budúcnosti, tak by sme sa im mali viac venovať. Rodičia nie sú jediní, ktorí formujú osobnosť, psychiku a hodnoty detí. Veď možno aj naši žiaci budú niekedy rozhodovať o tom ako sa bude vyvíjať spoločnosť, aká bude ekonomická situácia, či sa budú mať kde zamestnať a podobne. Pre žiakov je dôležité, aby bol učiteľ úprimný, aby videli a cítili, že má o nich záujem. Vtedy sa ukáže pravá hodnota učiteľa, ktorú si aj žiaci uvedomia. Má to veľký význam ako pre učiteľa, tak aj pre žiakov. Pokiaľ budú poznať správne hodnoty, tak aj ich život by mal byť kvalitnejší, šťastnejší a pre spoločnosť prínosnejší.