Univerzita Komenského v Bratislave

Prirodovedecká fakulta

**Prečo by sa učiteľ geografie mal vyhýbať otváraniu politických a hodnotových tém na vyučovaní?**

(esej)

Na väčších rodinných, spoločenských podujatiach, zrazoch často platí pravidlo, že sa oplatí vyhýbať sa otváraniu politických a hodnotových tém, aby nedošlo ku konfliktom. Vo vyučovacom procese sa tiež môže objaviť problém súvisiaci s hodnotovými témami.

Keďže geografia ako veda stojí na hranici prírodných a spoločenských vied, žiaci sa stretávajú pri zemepisnom popise jednotlivých krajín aj so spoločenskými otázkami, ako náboženstvo, jazyk, národnosť a hustota obyvateľstva alebo zdravotníctvo, školstvo, doprava, ktoré súvisia aj s politikou daného územia. Pri výbere hĺbky týchto spoločenských otázok v rámci hodiny geografie treba brať do úvahy najprv to, že do akej vekovej kategórie patria naši žiaci, či ide o žiakov základnej alebo strednej školy, aká je vyspelosť ich myslenia. S politickými a hodnotovými témami sa môžu žiaci stretávať v prvom rade na hodinách občianskej náuky, dejepisu, etiky a náboženskej výchovy. V rámci predmetu občianskej výchovy sú témami napríklad v 6. ročníku základných škôl druhy rodín, školské činnosti a štátne symboly, v 7. ročníku sociálne vzťahy a len vo vyšších ročníkoch, ako 8. a 9. ročník sa zaoberajú žiaci náročnejšími témami, ako základy politiky (štát a právo) a základy ekonomiky. Dejiny 20. storočia, blízkej minulosti sa vyučujú na hodinách dejepisu v poslednom ročníku základnej školy. Z toho vyplývajúc podľa môjho názoru so žiakmi by sme mohli ako učitelia začínať rozobrať politické a hodnotové témy až len v 8-9. ročníku základných škôl a potom v ročníkoch stredných škôl.

Ako učitelia a rodičia formulujeme myslenie našich žiakov, kladieme základy spozorovania sveta. Podľa mojich doterajších pedagogických skúseností mladší žiaci – do 12-13 rokov – nemajú ešte vlastné názory, dostatok skúsenosti v oblasti politiky, kultúry alebo náboženstva, aby sme na vyučovacej hodine mohli argumentovať a konfrontovať názory. Akceptujú hlavne názory svojich rodičov, ktoré sa odzrkadľujú na vyučovacích hodinách. V stredisku ich záujmov nestoja ešte spoločenské témy, ale témy týkajúce sa osobnosti a spoznávania svojich schopností. Časom získajú informácie z viacerých oblastí sveta, o fungovaní a pravidlách spoločnosti, prežijú rôzne životné situácie a takto tvoria postupne svoje vlastné odpovede aj na otázky hodnotových tém.

Už tretí rok pôsobím na základnej škole s vyučovacím jazykom maďarským v jednej obci na Žitnom ostrove. V akademickom roku 2021/2022 som dostala aj zopár hodín geografie. V septembri na prvých hodinách v 8. triede sme sa zaoberali s polohou Slovenska. Ako zaujímavosť by som chcela prediskutovať so žiakmi južné hranice Slovenska, udalosti z minulosti, ktoré viedli k vyznačeniu hraníc: trianonská mierová zmluva z roku 1920, viedenská arbitráž z roku 1938, rozdelenie maďarských miest Komárom a Sátoraljaújhely, politická otázka „splavného potoku“ Ronyva. Preto som sa rozhodla pre tieto dve mestá, lebo Komárno je jedno z najbližších miest pre mojich žiakov a Sátoraljaújhely – na druhej strane hranice s obcou Slovenské Nové Mesto – a potok Ronyva sú blízko k miestu môjho narodenia a detstva. Ôsmaci sa ešte neučili z dejepisu 20. storočie a možno už nemajú ani príbuzného, ktorý prežil druhú svetovú vojnu, medzivojnové a povojnové časy a mohol by svojmu vnukovi rozprávať o tom, ako prežil svoj celý život v tej istej dedinke, ktorá raz patrila Maďarsku, raz Slovensku resp. Československu. Téma tak ostala na úrovni odovzdania informácií, z ktorého môžu čerpať nasledujúci rok na hodinách dejepisu.

V 7. ročníku sme sa učili o európskych jazykoch. Žiakom bolo trošku ťažké zapamätať si jazyky, učebnými pomôckami boli im len legenda mapy, učebnica a poznámky v zošite. Nemôžeme sa ale nad tým čudovať, veď kategorizácia a pôvod jazykov sú hlavným učivom 9. ročníka v rámci predmetu maďarského jazyka a literatúry, keď žiaci dostanú rozsiahli obraz o jazykoch sveta a svojom materinskom jazyku a uvedomujú si závislosti.

Podobný prípad môžeme mať aj v 6. ročníku pri otázkach obyvateľstva Afriky: náboženstvo, školstvo, zdravotníctvo, doprava. Na rozšírenie vedomostí a názoru žiakov môžeme im na hodinách premietať scény z dokumentárnych filmov, potom prediskutovať najzákladnejšie odlišnosti medzi Afrikou a našou vlasťou, ktoré už vidia aj 11-12 roční žiaci. Na prediskutovanie napríklad vojnových konfliktov alebo nedostatku vody v Afrike, ktoré ovplyvňujú medzi inými demogeografickú štruktúru, nie je ešte vhodný čas v tomto ročníku z dôvodu ich nezrelosti, ale odovzdávaním konkrétnych informácií a poukázaním na konfliktové otázky môžeme presadiť klíčky kritického myslenia. Žiaci nazbierajú tak postupne informácie v ročníkoch základných škôl a na strednej škole už môžu uvažovať, diskutovať kriticky o novoprerokovaných témach aj z iných hľadísk.

Otváranie politických a hodnotových tém by som teda odporučila len v ročníkoch stredných škôl tým, že na základnej škole ako učitelia položíme základy kritického myslenia, vytvárame možnosť na priblíženie rôznych otázok z viacerých hľadísk. Inak povedané podľa mňa je cieľuprimerané, ak na základných školách koncentrujeme na otázku *Čo je to? Ako je to?* – podávame žiakom konkrétne informácie – a neskôr na stredných školách by sme sa mohli pýtať na *Prečo?* a *Aký vplyv má na svet, krajinu, na daný kontinent atď.?* – mohli by sme rozobrať aj politické a hodnotové témy súvisiace s daným učivom, ak by aj žiaci v ňom boli partneri a mali by o nich záujem. Tieto témy môžu byť ale aj citlivé, preto pri ich prediskutovaní je najdôležitejšie, aby nedošlo k hádke, ale sa vytvoril priestor na „zdravú“ debatu.