**Prečo by sa učiteľ geografie nemal báť na vyučovaní otvárať politické a hodnotové témy?**

Z mnohých strán často počúvame, že politika do škôl nepatrí, no od žiakov, pred ktorými budeme neustále zahmlievať dôležité politické témy, nemôžeme očakávať, že sa v dospelosti budú vedieť zodpovedne a uvedomelo postaviť k svojim občianskym povinnostiam.

Už aj v minulosti politici, panovníci, prezidenti a všetci mocní tohto sveta museli zohľadňovať pri svojich politických rozhodnutiach geografické poznatky o krajine, zemi, klíme a obyvateľoch. Bez týchto poznatkov by nebolo možné učiniť mnohé dôležité politické rozhodnutia, ktoré zmenili dejiny. Keďže geografické pomery ovplyvnili vývoj celého ľudstva a dodnes ovplyvňujú správanie politikov, je nutné, aby sa študenti na jednej strane pozerali nielen na minulosť, ale aj na súčasnosť a budúcnosť - a zároveň na druhej strane, by učitelia mali vedieť ponúknuť pohľad na najdôležitejšie okolnosti, ktoré ovplyvňujú svetové dejiny.

Za posledných 30 rokov sa v učebných osnovách na väčšine európskych škôl výrazne posilnilo zastúpenie dejín 20. storočia a najmä dejín Európy. Dejiny, ktoré sa menili, často súviseli aj s geografickým prerozdelením jednotlivých regiónov. V poslednej dobe sa objavuje zvýšený záujem – v žiadnom prípade však ešte nie všeobecne rozšírený po celej Európe – o vyučovanie istých kapitol európskych a svetových dejín, ktoré si plným právom zasluhujú našu pozornosť a nie sú len prostriedkom na doplnenie a osvetlenie určitých aspektov národnej histórie. Hoci niektoré krajiny reformujú učebné osnovy dejepisu od získania nezávislosti v roku 1991, v ostatných učebných osnovách a učebniciach - a platí to aj pre geografiu, sa predsa rozhodli ponechať svetovú a národnú históriu oddelene. Takáto prax v západnej Európe nie je bežná. Tu sa výučba aj ostatných predmetov rozšírila o komplexnejší pohľad na dejiny jednotlivých regiónov v dvadsiatom storočí, čo vychádza z potreby oboznámiť mladých ľudí so studenou vojnou, vývojom Európskej únie, ako aj s ďalšími formami európskej spolupráce. Všetky tieto udalosti s politickým pozadím by nemohli nastať bez geografického poznania určitých častí sveta a  následnej hlbšej analýzy jednotlivých krajín a regiónov.

Tento trend zahŕňa aj záujem o iné citlivé politické témy o ktorých sa v učebných osnovách v súčasnosti nehovorí. Ide o témy, ako etnické menšiny, deti, rodiny alebo migranti. Tento vývoj so sebou prináša aj nové výzvy a úlohy pre učiteľov. Študenti si musia zároveň osvojiť aj kritický postoj voči faktom a dôkazovému materiálu. U študentov je potrebné rozvíjať aj kartografické, myšlienkové a historické procesy, ktoré budú vedieť následne používať aj v bežnom živote. A toto je základom budovania historického povedomia a schopnosti ďalej interpretovať históriu nie len na hodine dejepisu ale aj na hodinách geografie.

Tak ako som už vyššie spomenul, že geografia je úzko prepojená a ovplyvnená politickým témami, študenti musia vedieť rozlíšiť v rámci politického poznania fakty od názorov, rozpoznať zaujatosť, neobjektívnosť, predsudky a stereotypy vyskytujúce sa vo výkladovom texte alebo vizuálnom materiáli, ktorý sa týka konkrétnej historickej udalosti a zároveň sa musia naučiť správne analyzovať a používať materiál nielen z primárnych ale aj sekundárnych zdrojov.  Neoddeliteľnou súčasťou života v demokratickej krajine je možnosť vybrať si. Táto možnosť je aj zároveň občianskou povinnosťou a je dôležité, aby si deti uvedomovali váhu svojho hlasu. Pomôcť im lepšie pochopiť dôsledok voľby môžeme aj príkladmi, ktoré s politickým dianím priamo nesúvisia. Skúsme deti zapojiť do rozhodovania o dianí v triede alebo do dlhodobejších školských projektov a ukážme im dôsledky, ktoré z ich rozhodnutí môžu plynúť. Diskusiou o chode školy v takomto prostredí dokážeme deťom priblížiť, čo znamená sloboda spojená so zodpovednosťou a aké dôležité je nezabúdať ani na jednu z nich.

Jednoznačný a univerzálny návod, ako sa so žiakmi rozprávať o politike, však neexistuje. My sami poznáme svojich žiakov najlepšie, a preto je na nás, aby sme zvolili metódu, ktorá bude v triede fungovať. Platí však jedno – neoddeľujme spoločenský život od školského a skúsme žiakov trpezlivo a s citom pripraviť na situácie, kde ich rozhodnutie neovplyvní len budúcnosť jednotlivca, ale aj budúcnosť celej krajiny. Predmet výskumu politickej geografie je veľmi široký a neustále sa mení. Myslím si, že učiteľ by mal otvárať na vyučovaní geografie i politické a hodnotové otázky a témy. Ak zmena v krajine, či regióne nastala vplyvom politiky a s cieľom napríklad industrializovať región, žiak musí chápať vplyv tohto politického rozhodnutia v širšom kontexte, musí rozumieť charakteristike regiónu, hospodárstvu v regióne a musí poznať význam pozadia tejto zmeny. Čo sa týka politiky a jej vplyvu na geografiu, učiteľ by mal žiakovi sprostredkovať len fakty a informácie, nemôže však vnucovať žiakovi svoj vlastný názor na správnosť či nesprávnosť politických rozhodnutí.

Ja osobne dúfam, že otvorená otázka k tejto téme prinajmenšom podnieti učiteľov diskutovať o tejto myšlienke a o jej rozsahu. Aj metodika vyučovania na školách sleduje trendy na akademickom poli, v dôsledku čoho nastal vo väčšine európskych školských systémov posun k rozšíreniu obsahu geografie o sociálne, hospodárske a kultúrne dejiny a v niektorých prípadoch dokonca aj o históriu myslenia, politiky a diplomacie. A preto si myslím, že politika by mala byť neoddeliteľnou súčasťou geografie a stále sa meniacej situácie vo svete.