**Prečo by sa učiteľ geografie nemal báť na vyučovaní otvárať politické a hodnotové témy?**

Hodnotové a politické otázky sú dnes v spoločnosti exkluzívnou témou. Prečo exkluzívnou? Má to hneď niekoľko dôvodov. Sú ,,novátorské“, provokatívne, kontroverzné a diskutabilné. Prosto milión ľudí, milión názorov. Svetom sa poneviera zrazu veľa osôb, ktoré sa cítia byť iné, ako ostaté. Ľudia opúšťajú kresťanské hodnoty pretrvávajúce storočia v ľudskom povedomí a snažia sa nájsť si nové. Do akej miery je toto hľadanie úspešné, je otázne. Nie len svet, ale aj naša politika sa zmieta v samých krízach, z ktorej sa snažia dostať. To nie je žiadnou výnimkou. Sami hľadajú oporu v ľuďoch, ktorí presadzujú rovnaké hodnoty ako oni. A preto sú hodnoty, názory, tradície slová, ktoré častejšie a častejšie znejú z úst politikov. Niet divu, že publicisti venujú toľko pozornosti práve takýmto témam. Samozrejme, všetko je ostro sledované verejnosťou. Jej významnú časť tejto tvorí aj mladá generácia detí, ktorá je však, bohužiaľ, pod týmto vplyvom a tlakom médií. Preto u detí vznikajú rýchle súdy, názory a postoje. Vrstovníci väčšinou zdieľajúci ten istý názor, sú pre ich prijateľnejšou spoločnosťou, ako tí, čo majú na veci odlišní názor. Pretože schopnosť argumentácie a kritického myslenia je nemalým nedostatkom mládeže. Preto by sme práve my, učitelia, mali plniť úlohu ,,modálneho kvalifikátora“ a nebáť sa s deťmi rozprávať aj o témach, ktoré ich nenechajú pokojnými. Napríklad už len pri zmienke o našej politike sa z detí stávajú búrlivý diskutujúci presadzujúci si svoj názor. Učitelia sa častokrát práve preto takýmto situáciám snažia vyhnúť. Otázkou však je: Je to je chyba alebo nie? Prečo by sa teda učitelia nemali báť otvárať diskusie o politických a hodnotových témach? U učiteľov dejepisu alebo občianskej náuky je to jasné. Učenie sa o minulosti a spoločnosti evidentne ovplyvňuje proces budovania názorov a postojov. Ale čo taký učiteľ geografie? Mal by aj on hovoriť o politike a hodnotách?

Dôležité je vyzdvihnúť fakt, že geografia patrí rovnako ako aj dejepis a občianska náuka do sekcie Človek a spoločnosť, nepatrí medzi predmety z oblasti Človek a príroda. Toto zaradenie takéhoto exaktného predmetu je nesmierne zaujímavé. Štátny pedagogický ústav charakterizuje tieto predmety ako predmety, ktoré ,,prostredníctvom obsahu snaží uchovať kontinuitu tradičných hodnôt našej spoločnosti v súlade s aktuálnymi integračnými procesmi, viesť k vnímaniu vlastenectva a národnej hrdosti v kontexte európanstva a multikulturizmu.“[[1]](#footnote-1) Na hodinách geografie môžeme tak dosiahnuť oveľa viac ako naučiť žiakov zemepisné pojmy a základné charakteristiky štátov. Učiteľ môže v žiakoch podnietiť vlastenecké hodnoty a pozitívne vnímanie svojho národa. A nielen to. Téma, ktorá je aktuálna a neodkladná – ekológia, má rozvíjať vzťah k celej Zemi a prírode na nej. Zamýšľať sa nad tým, ako človek za pár storočí zmenil obraz krajiny. Ako si ľudia prestali ctiť prírodu a jej ,,dary“ a namiesto toho sa snažia meniť genetiku, snažia sa hrať na Bohov. Hoci kedysi príroda bola nadradená človeku. Práve tieto hodnoty u niektorých detí absentujú. Čo je nielen škoda, ale aj chyba, na ktorú možno ďalšie generácie doplatia. Okrem toho sa na hodinách geografie žiaci dozvedajú o všetkých národoch sveta, o celom spektre podobností, ale aj odlišnosti medzi nami a nimi. Či už to sú rasové, kultúrne, jazykové alebo náboženské charakteristiky. Diskutovať práve dnes o týchto témach s deťmi je nie že dobré, je to nutné.

Ďalšou témou, s ktorou súvisí aj obsah predmet geografia, je politika. Ako spolu tieto dve entity súvisia? Ovplyvňujú sa väčšmi než si myslíme. A práve to by mali vidieť aj žiaci. Tak napríklad, keby mali zhodnotiť dôvod toho, prečo sa Bratislava stala hlavným mestom Slovenska a pozreli by sa na mapu, videli by, že tam nehrali rolu kultúrne faktory. Alebo by sa zamysleli nad tým, prečo americké stíhačky budú mať základňu na Slovensku. Prečo boli prístavné mesta kedysi najprosperujúcejšie? Prečo boli aj sú úžiny Bospor a Dardanely takým konfliktným územím. Prečo Rusi tak strašne túžili po Kryme? Prečo sú africké krajiny bohaté na nerastné suroviny, ale paria medzi najchudobnejšie štáty na svete? To je len náčrt otázok z politického diania, na ktoré odpovede nájdeme aj vďaka geografii, resp. vďaka poznatkom z nej. Najviac sme však citliví práve na témy dotýkajúce sa priamo nás. Preto sa učitelia dostávajú niekedy do nepríjemnej situácie, keď načrtnú politickú tému. Pretože, ako už bolo povedané, v tej chvíli cítia žiaci potrebu prezentovať ,,svoj“ názor, ktorý ako dobre vieme, nie je ich, ale je to názor ich rodičov. My im tento názor, samozrejme, nechceme brať, ani ho nijako haniť. Chceme len to, aby sa na veci dívali z viacerých uhlov. Musíme si uvedomiť že ani postavenie učiteľov v súčasnosti nie je veľmi oslňujúce. Už nie sú takou veľkou autoritou ako boli kedysi. Ani pre žiakov ani pre rodičov. To však neznamená, že by sa nemali vyjadrovať k výchove detí, alebo ju ovplyvňovať. Keď sa povie, že škola má byť apolitická, neznamená to, že učiteľ nemôže vyjadriť svoj kritický postoj na politické veci a taktiež aj takého kritické myslenie vyžadovať od žiakov. Ako už bolo naznačené, keď im ponúkne viac pohľadov a nie jeden, nemožno hovoriť o nejakej snahe nanútiť nejaký jediný názor, ale len o snahe o objektívnosť.

Na margo toho, čo bolo napísané, je zrejme, že učitelia by sa mali rozprávať so žiakmi o takýchto témach. Veď samotná humánna geografia venujúca sa interakcii človeka a prostredia, a dobre vieme, že to prostredie je pre ľudí najdôležitejšie, či už sociálne alebo prírodné, vypovedá o nemožnosti odrhnutia týchto dvoch fenoménov od seba. Ľudské hodnoty sa neustále menia, hoci tie základné by mali v nás ostať. Preto by sme sa nemali báť o nich hovoriť. Tak isto, ako aj o politike, ktoré ovplyvňuje prostredie, v ktorom žijeme.

1. Štátny pedagogický ústav.

   <https://www.statpedu.sk/sk/svp/statny-vzdelavaci-program/svp-druhy-stupen-zs/clovek-spolocnost/> [↑](#footnote-ref-1)