**Politika na hodinách geografie**

Či je politika vhodná na diskusiu na geografii alebo iných predmetoch je diskutabilné. Každý učiteľ má na to svoj názor. Pravdou však je, že politika je súčasťou nášho života, či sa to niekomu páči alebo nie. S touto témou ale treba nakladať s rozumom, s uvážením.

Diskusia na politickú tému patrí do vyučovania či už geografie alebo iných predmetov. S tým sa musia zmieriť všetci, aj takí, čo sú apolitickí. Treba si však nastaviť hranice, za ktoré by sa nemal učiteľ, ale ani žiaci dostať. Pri politických debatách na strednej škole by učiteľ mal byť skôr moderátor, mediátor, keďže žiaci už majú svoj názor na všetko a ťažko ich presvedčiť o opaku. Pri vzájomnej debate v triede však musia byt nastavené pravidlá, aby sa diskusia nezvrhla, aby nevznikol žiadny problém. V tomto je podstatná úloha učiteľa, aby vedel viesť diskusiu správnym smerom, respektíve, aby vedel korigovať všetky snahy o nevhodné správanie. Samozrejme, dôležité sú aj fakty. Učiteľ by mal mať prehľad o probléme, ktorý rozoberá o žiakmi. Vtedy žiaci vidia, že rozumie tomu, čo vraví, čo môže mať za následok, že niektorí žiaci môžu prehodnotiť svoj postoj. Viackrát sa mi stalo, že pri diskusii so žiakmi, keď som vysvetľoval, rozprával, ponúkal som iný pohľad na vec, tak som videl na žiakoch, ako o tom rozmýšľajú, že to, na čo mali jednoznačný názor nemusí byť tak, ako si mysleli. Podstatné je ale nevnucovať žiakom svoj názor, presvedčovať ich o opaku, treba ich nechať, nech sami uvažujú.

Iné to je na základných školách. Žiaci na tomto stupni školy ešte nie sú tak zbehlí orientovať sa v politike, ako na strednej škole. Učiteľ musí opatrne pracovať s touto témou, mal by pracovať s faktami. Ak by bol neopatrný, tak v horšom prípade dokáže žiakov zmanipulovať, čo by mohol byť problém. Taktiež by nemal prejavovať vo veľkom emócie, ani sympatie či antipatie k tej ktorej politickej strane. Toto sa ale vzťahuje ku všetkým predmetom, nielen ku geografii.

V skratke by sa dalo povedať, že politika patrí do výchovno-vzdelávacieho procesu, len s ňou treba pracovať opatrne, s rozvahou. Podstatné sú pojmy, nie dojmy.