Prečo by sa učiteľ geografie nemal báť otvárať politické a hodnotové témy?

(Esej)

Politický názor a vyjadrenie sa ku rôznym hodnotovým témam na vyučovaní v škole je skutočne kontroverzná téma, na ktorú existuje viac postojov. Osobne zastávam a patrím k tým, ktorí hovoria, že je to samozrejmosťou a vyučovanie predmetov ako geografia, občianska náuka, dokonca aj cudzie jazyky, história, filozofia a veľa ďalších svojím spôsobom vyžaduje od učiteľa zahrnutie a otvorenie politických tém na hodinách. Ako sa to dá nespomenúť pri diskusiách so žiakmi na gymnáziu? So žiakmi, ktorí si formujú svoje vlastné názory a postoje k rôznym spoločenským témam, a jedným z cieľov vyučovacieho procesu je predsa aj vychovávať mladých ľudí schopných vybrať si, vyhodnotiť si a následne zaujať postoj k rôznym hnutiam a smerom.

V prvom rade geografia zahŕňa geopolitiku a s tým je úzko späté súčasné politické dianie, ale aj z historického hľadiska geografia a politika sú úzko prepojené. Politické rozhodnutia majú významný vplyv na geografické zmeny, ako napríklad hranice, migráciu, ekonomiku a životné prostredie. Preto je dôležité, aby učiteľ geografie poskytoval študentom súčasné informácie a týkajúce sa politických udalostí a otázok.

Rozvoj kritického myslenia je jeden z najpodstatnejších aspektov, ktoré je potrebné brať do úvahy. Ako inak sa majú študenti naučiť rozlíšiť hoax od serióznej informácie, ak by sme sa nesnažili v nich formovať kritický postoj, zvedavosť a pátravosť po neoverených faktoch? Diskusia o politických témach môže podporovať rozvoj kritického myslenia u študentov. Pomáha im porozumieť rôznym perspektívam, analyzovať argumenty a vyvíjať schopnosť formovať vlastné názory. Učiteľ geografie môže byť prostredníkom v tomto procese a pomôcť študentom lepšie porozumieť politickým otázkam prostredníctvom informovaných diskusií.

Ďalším bodom by mohlo byť aj rozvíjanie občianskej výchovy ako takej. Geografia a politika majú aj vzťah k občianskej výchove. Učiteľ geografie môže pomôcť študentom pochopiť dôležitosť občianskej angažovanosti, demokratických procesov a ľudských práv. Otvorená diskusia o politických témach môže podporiť záujem študentov o aktuálne udalosti a motivovať ich k tomu, aby sa stali informovanými a angažovanými občanmi, čo je nesporne v záujme našej spoločnosti, teda aspoň by malo byť.

Nie je možné nespomenúť aj termíny ako inklúzia a diverzita, ktoré sú v dnešnej dobe tak často spomínané. Politické otázky majú často vplyv na rôzne kultúry, národnosti a etnické skupiny. A práve otvorená diskusia o politike môže pomôcť študentom lepšie pochopiť tieto rozdiely a podporiť toleranciu a vzájomné porozumenie. Učiteľ geografie by mal vytvoriť bezpečné prostredie, kde sa študenti môžu slobodne vyjadrovať a diskutovať o politických témach s ohľadom na ich rozmanitosť.

Pri tomto všetkom však netreba zabudnúť na to, že učiteľ by mal mať vždy nezaujatý postoj a učiť politické témy objektívne. Je to možné? Určite áno, verím tomu, ale aj mne sa už veľa krát stalo, že som vyjadrila aj to, čo možno už nebolo objektívne a nedalo sa to zobrať späť. Ale sme ľudia, chyby páchame a sú na to, aby sme sa poučili.

Celkom určite je dôležité sledovať politické dianie doma i vo svete, ak sa chceme ku niečomu takému vyjadrovať. Nie však preto, aby sme diskusiu v triede viedli smerom, ktorý uprednostňujeme my sami, ale preto, aby sme mohli poskytnúť práve to nezaujaté stanovisko a upriamiť pozornosť študentov na fakty.

Je dôležité poskytovať informácie o politických systémoch a udalostiach v rôznych krajinách bez osobných názorov a zamerať sa na faktické informácie, ako sú politické štruktúry, politické strany, vlády, zákony a medzinárodné vzťahy. Popri tom by sme mali venovať rovnakú pozornosť politickým systémom a udalostiam vo viacerých krajinách a regiónoch a snažiť sa vyhnúť zameraniu sa len na určité krajiny alebo politické ideológie, čím môžeme pomôcť študentom pochopiť politickú situáciu z pohľadu histórie, geografie a sociálno-kultúrnych faktorov a tým im zároveň vysvetliť, ako môžu geografické a historické okolnosti ovplyvňovať politický vývoj a rozhodnutia.

V septembri sa u nás budú konať voľby a je dôležité, aby mladí ľudia cítili vlastnú zaangažovanosť do politiky, aby neboli ľahostajní voči tomu, čo sa u nás deje a obzvlášť u študentov gymnázia, ktorí sa stávajú dospelými občanmi nášho štátu. Myslím a viem, že vyhýbať sa politickým témam by bolo nesprávne. Nech si už žiaci medzi sebou odprezentujú akékoľvek názory a postoje, učia sa vnímať jeden druhého, neurážať sa navzájom, tolerovať postoje druhých a najhlavnejšou úlohou učiteľa je navodiť priateľskú a uvoľnenú atmosféru, aby sa žiaci cítili slobodne sa vyjadrujúci k danej téme. Áno, možno nie vždy sa odosobníme od vlastných názorov, ale ak sa budeme snažiť deťom ukázať fakty a dôležité informácie, ony samy si budú formovať svoje vlastné postoje a názory na základe relevantných informácií.

.