Rozširujúce štúdium geografie, IVP Žilina

Prečo by učiteľ geografie mal/nemal otvárať politické a hodnotové témy.

Diskusia (debata) so žiakmi je často využívaná metóda na vyučovacích hodinách. Žiaci sa nebránia hovoriť, pýtať sa a dávať otázky na rôzne témy.  Zaujímajú ich malichernosti, ale aj podstatné veci ako je otázka vojny. Táto problematika by nemala byť neznáma nikomu. Je dôležité poznať dôvody, príčiny a hlavne následky udalostí, ktoré navždy zmenili a menia tento svet. V minulosti sa ľudia báli začínať konverzácie na túto tému, no v dnešnej dobe je pomerne otvorená, preto majú ľudia väčšiu šancu priblížiť sa minulosti. Či zámerne začať rozprávať o politike alebo o nejakej kontroverznej téme so žiakmi? Na základnej škole si myslím skôr nie, teda pokiaľ si tú tému nevyžiadajú samotní žiaci. A ak k takej diskusii dôjde, tak by učiteľ určite nemal vnucovať žiakom svoj názor. Názor si povedať môžu obe strany učiteľ aj žiak, ale skôr viesť diskusiu na neutrálnej úrovni. Počúvať žiakov, nechať (pokiaľ je vhodný) im priestor na vyjadrenie svojho názoru, postoja. Deti väčšinou kopírujú názor rodičov, teda prezentujú to, čo sa hovorí doma. Máloktorý žiak základnej školy je natoľko vyzretý, aby takéto rozhovory mohol viesť a nedošlo by k stretu názorov, posmeškom zo stany spolužiakov. Skôr viesť takýto druh diskusie so žiakmi na stredných školách, vo vyšších ročníkoch. Sú už viac zrelší. Vedia si vyhľadať a vybrať z množstva informácií tie najpodstatnejšie a najdôveryhodnejšie. Dôležité je viesť žiakov k formulovaniu vlastných myšlienok, počúvaniu iných, vyhodnocovaniu prežitého, vytváraniu spoločenstva v triede. Aby dokázali spolu ako kolektív fungovať.

V súčasnej dobe rezonuje denne vo všetkých médiách vojna na Ukrajine. Našej školy sa to týka o to viac, že sme zbernou školou v našom meste pre deti z Ukrajiny, ktoré spolu s rodičmi emigrovali a našli útočisko na Slovensku. V škôlke a v škole, na prvom a druhom stupni máme vyše 30 ukrajinských detí, niektorí sú u nás už od začiatku vojny, iní prišli postupne, niektorí už prestali našu školu navštevovať, z dôvodu jazykovej bariéry a nezapadnutia do kolektívov. Niektorí sa už nechcú vrátiť na Ukrajinu, páči sa im na Slovensku, iní čakajú kým sa situácia upokojí a budú sa môcť vrátiť domov. Naši žiaci – slovenskí sa k nim spávajú rôzne – kamarátsky, iní ich ignorujú, ale sú aj žiaci, ktorí majú na ich adresu nevhodné komentáre, ktoré sú myslím veľmi ovplyvnené rodičmi a rodinou a akou formou sa prezentuje situácia na Ukrajine v domácom prostredí. Teda prezentujú v škole to, čo počúvajú doma. Veľmi ťažko potom prijímajú iný názor ako ten ich.

Veľmi citlivo sa preberá aj učivo v 6. a 7. ročníku, keď príde na rad téma Ukrajina alebo  Rusko.

 Možno je to chyba dnešnej propagácie vojny, kde si už väčšina mladých ľudí neuvedomuje pravú podstatu tohto slova a vďaka svetu moderného filmu to skôr berie ako „fikciu“. Aj knihy napísané podľa skutočných udalostí berú mladí na ľahkú váhu. Niektorí nad tým mávnu rukou, niektorí po takej knihe ani nesiahnu a radšej prejdú do sekcie iných románov alebo nečítajú vôbec. Je to škoda. Knihy sú oknom poznania a tie o vojne sú rovno dverami.