Univerzita Komenského v Bratislave

# **Patria hodnotové/kontroverzné témy do výučby geografie?**

(Esej)

**Patria hodnotové témy do výučby geografie?**

(Esej)

Volám sa Mgr. Štefan Lörinčík a som učiteľom dejepisu, nemeckého jazyka a geografie na ZŠ Ľubietová. Oblasť, v ktorej žijem a pracujem, je regiónom hrdým na svoju banícku históriu a tradície. Naša škola sa v rámci svojho Školského vzdelávacieho programu nazvaného *„Región v komunikácii, komunikácia v regióne“* snaží v žiakoch už odmalička pestovať lásku k svojmu kraju, obci a jej bohatým dejinám. Ľubietová bola v minulosti jedným zo siedmich stredoslovenských banským miest a v súčasnosti ponúka návštevníkom i domácim množstvo zaujímavých lokalít (náučný banský chodník, obecné múzeum, ...), ktoré sa oplatí vidieť. No i budova školy, v ktorej sa naši žiaci vzdelávajú, je iná než bežné školské budovy, pretože jej história siaha do roku 1931, keby bola postavená.

Ako učiteľ dejepisu, geografie a nemčiny sa snažím v deťoch vzbudzovať záujem o región, v ktorom žijú a vyrastajú. Na hodinách geografie sa učia spoznávať nielen nové krajiny, pamiatky Unesco, ale majú aj možnosť vidieť, ako sa žije v iných oblastiach Zeme, a tým si budovať vlastný obraz o svete, ktorý ich obklopuje. V súčasnosti už geografia nie je len predmet, na ktorom sú žiaci vedení sa memorovať štáty, hlavné mestá či názvy riek a pohorí, jej úloha je v dnešnej dobe oveľa komplexnejšia a rozmanitejšia. Žiak sa prostredníctvom nej dozvedá o ľuďoch žijúcich v rôznych kútoch sveta. Zisťuje, aký je ich spôsob života, aké náboženstvo vyznávajú, akým jazykom hovoria. Tým sa žiakovi otvára možnosť poznávať iné národy, kultúry a kraje. V súčasnosti geografia ako vyučovací predmet spolu s dejepisom či občianskou výchovou majú poslanie odbúravať predsudky a strach z cudzieho a nepoznaného, ktoré vedú k negatívnym javom v spoločnosti, ako sú: rasizmus, xenofóbia, extrémizmus a pod.

Ten, kto v dnešnej dobe učí na školách dejepis či geografiu, má byť žiakovi nápomocný v tom, z akých zdrojov čerpať informácie, ako sa vyznať v zložitosti mnohých javov, no predovšetkým by mal byť učiteľ sám vzdelaný a hodnotovo nastavený tak, aby na žiakov neprenášal svoje predsudky a obavy. Napríklad, často sa hovorí, že škola je apolická organizácia a že politika do nej nepatrí. Nemyslím si, že je to presné. To, čo do školy nepatrí, je straníckosť. Učiteľ by sa za žiadnych okolností nemal dopúšťať toho, že bude žiakom hovoriť o tom, ktorý politik je mu sympatický, alebo ktorú politickú stranu by v budúcnosti mali voliť. Politika však do škôl patrí a je ich súčasťou. Na geografii a občianskej výchove deti často diskutujú o aktuálnych politických témach, samozrejme, učiteľ je v tomto prípade facilitátor, ktorý sa snaží udržať diskusiu živú, no v žiadnom prípade nenúti žiakov si osvojiť jeho politické ašpirácie. Na dejepise je zasa veľká časť učiva zameraná práve na politické dejiny.

Podobne je tomu tak aj v otázkach náboženských. Žiaci sa v dejepise, na občianskej výchove i na geografii učia rozoznávať spoločné a odlišné znaky svetových náboženstiev (kresťanstvo, judaizmus, islam, hinduizmus, budhizmus). Učia sa, že aj keď nejaké dieťa žije v inej krajine, dokonca v inom kúte sveta, a hoci vyznáva iné náboženstvo, patrí k inej národnosti alebo hovorí iným jazykom, stále je to mladý človek, ktorého môžu trápiť rovnaké problémy a na strach z inakosti nie je v tomto prípade žiadny racionálny dôvod. Podobne je tak tomu aj v otázkach etických a hodnotových.

Učiteľ teda v dnešnej dobe sám musí mať chuť sa vzdelávať, objavovať nové miesta, prípadne cestovať, aby dokázať svoj entuziazmus odovzdať na hodinách geografie svojim žiakom. Samozrejme, vždy je tu riziko nepochopenia zo strany rodiny žiaka či iných kolegov. To zákonite vedie k možnému konfliktu záujmov či hodnôt. Som však presvedčený, že v súčasnom svete, ktorý je tak zložitý a komplikovaný, by nemal žiak dostávať informácie len v rodine. Škola je podobne dôležitý formujúci prvok vo výchove a vzdelávaní žiakov ako rodina a je aj úlohou nás učiteľov pomáhať budovať žiakove hodnoty a postoje, viesť ho k tolerancii a takému svetonázoru, aby raz mohol byť zodpovedným človekom a občanom vo vzťahu k svojmu regiónu, štátu i životnému prostrediu. Učiteľ geografie má teda v rukách moc pripraviť žiaka na život v tomto svete a ukázať mu, že aj príslušníci iných kultúr, náboženstiev či národov môžu byť rovnako kvalitní ľudia ako on sám.

Ak by sme tieto otázky so žiakmi v rámci hodín geografie či dejepisu nerozvíjali, čo by potom vedeli o súčasnom svete? Mnohí z nich v čase prázdnin cestujú so svojimi rodičmi do zahraničia, kde tak či tak vidia ľudí inej farby pleti, iné chrámy či miesta modlitieb než sú kostoly, počujú ľudí hovoriť iným jazykom. No v prípade, že si z hodín geografie odnesú základné informácie o živote ľudí v rôznych častiach Zeme, bude to aj pre nich prospešné, pretože im nehrozí, že zažijú kultúrny šok, prípadne, že sa nebudú iracionálne obávať niekoho len preto, že nie je presnou kópiou ľudí, s ktorými sa žiak bežne stretáva vo svojej obci či meste a v ich bezprostrednom okolí.

Odpoveď na otázku, či patria náboženské, hodnotové, etické alebo iné otázky so širším spoločenským kontextom do výučby geografie, je s určitosťou „áno, patria“, pretože práve poukázaním na pestrosť života vo svete dokážeme búrať nezmyselné mýty, múry a predsudky, ktoré si ľudia väčšinou aj tak stavajú len vo svojich hlavách, čo často vedie k závažným udalostiam, ako sú vojny, genocídy, fyzické útoky na osoby iné než sme my a podobne.