|  |  |  |
| --- | --- | --- |
|  | **UNIVERZITA KOMENSKÉHO V BRATISLAVE**  **PRÍRODOVEDECKÁ FAKULTA**  **Katedra didaktiky prírodných vied,**  **psychológie a pedagogiky** |  |

**Prečo by sa učiteľ geografie nemal báť na vyučovaní otvárať politické a hodnotové témy?**

**Esej**

**Predmet:**

**Vyučujúci:**

**Študijný odbor:**

**Študijný program:**

**Forma štúdia:**

**Akademický rok:**

**Ročník:**

Učiteľ je dôležitý článok a činiteľ v edukácii detí a mládeže. Medzi dôležité úlohy, ktoré by mal každý učiteľ rozvíjať u svojich žiakov, nepochybne patrí kritické myslenie. Ale čo je to kritické myslenie? Má niečo spoločné so súčasnosťou, dobou internetu, technického pokroku a neustálych zmien? Súvisí kritické myslenie s politikou a hodnotami? Mal by učiteľ geografie, respektíve každý učiteľ, otvárať politické a hodnotové témy na pôde školy? Nemala by byť táto verejná inštitúcia apolitická? To je množstvo otázok, na ktoré nie je podľa môjho názoru jednoznačná, no najmä iba jedna správna odpoveď. Je ťažké povedať výslovne áno alebo nie. Každý človek má mať svoj vlastný názor, postoj k rôznym témam a nemal by byť za to kritizovaný. Ľudia sa stále delia iba na dva tábory – jedni sú pre, druhí proti. Zlatá stredná cesta akoby úplne vymizla. Buď si s nami alebo proti nám. Nič medzi tým nie je. Ľudia idú z jedného extrému do druhého, akoby stále prevládalo čiernobiele videnie sveta. Zastávam názor, že politické a hodnotové témy patria na pôdu školy, ale má to niekoľko „háčikov,“ t. j. pravidiel, podmienok. Najskôr si však musíme bližšie priblížiť, čo to vlastne tá politika, hodnotové témy a kritické myslenie je.

Politika má korene v dávnej minulosti. Už starovekí Gréci túto vymožiteľnosť rozvíjali približne od 6. storočí p. n. l. Etymologický pôvod tohto pomenovania pochádza z gréckeho slova politiké – čo znamená umenie správy štátu, správa veci verejných alebo zo slova pólis – čo je mesto, občianstvo. Jedna zo súčasných definícií politiku charakterizuje ako proces a metódu záväzného kolektívneho rozhodovania smerujúceho k dosiahnutiu alebo udržaniu určitého cieľa – štátnej alebo obecnej moci. Je to teda vec, ktorá sa dotýka každého človeka. Či už je to malé dieťa, človek v produktívnom alebo postproduktívnom veku. Každý človek by sa preto mal podľa svojich možností a schopností nielen zaujímať o politiku, ale sa aj na nej podieľa, inak môže nastať situácia, pred ktorou varoval už antický filozof Platón slovami: *„Nakoniec vám budú vládnuť tí najneschopnejší z vás. To je trest za neochotu podieľať sa na politike.“* Súčasná politická situácia na Slovensku nám potvrdzuje túto nadčasovú myšlienku. Ukazuje nám, aké dôležité je už aj deti a mládež vychovávať k záujmu o veci verejné, pretože tie úzko súvisia s tým, ako sa nám bude v budúcnosti žiť. Nie nadarmo sa hovorí, že deti sú naša budúcnosť. Tak, ako sa my dospelí staráme v súčasnosti o budúcnosť detí, tie sa budú starať o našu budúcnosť. U detí a mládeže by teda už od útleho detstva mal byť primeraným spôsobom rozvíjaný záujem o dianie v spoločnosti. Preto každý učiteľ, nielen učiteľ občianskej náuky, by mal najmä svojím životným príkladom a postojom rozvíjať záujem o politické témy. Nie ktorýkoľvek učiteľ to však dokáže primeraným, neutrálnym a nenásilným spôsobom zvládnuť. Niektorí sa úmyselne znížia k tomu, že začnú žiakom sugerovať iba svoju pravdu, jediný správny svetonázor, pohľad na vec a argumenty oponentov ani nepripustia, hoci môžu byť akékoľvek logické či zmysluplné. Učiteľ by mal byť vyzretá, sebaistá osobnosť s kritickým uvažovaním. Veď ako potom chce učiť svojich žiakov kritickému mysleniu, ktoré by sám u seba nerozvíjal? Žiaľ, v súčasnosti veľa takých učiteľov chýba. Buď sú takí, ktorí sa vyhýbajú tejto problematike, aby nemuseli riešiť rôzne nepríjemnosti zo strany rodičov prípadne rôznych inštitúcií a pod., lebo z časti spoločnosti sa tlačí názor, že školské prostredie musí byť apolitické. Alebo sú takí učitelia, ktorí nepripustia iný názor, majú svoje čiernobiele videnie sveta, prípadne sú jediní, ktorí majú patent na rozum a názor iných neuznávajú. Ale sú aj takí, ktorí sa zo všetkých síl snažia rozvíjať u svojich žiakov kritické myslenie a adekvátne hodnoty, ktoré úzko súvisia s politikou. Ako povedala Margaret Meadová: *„Deti by sme mali učiť ako myslieť a nie, čo si majú myslieť.“*

Študentom by sa nemalo konkrétne hovoriť, aká politická strana je „najlepšia“ a ktorá nie, ale mala by sa im upriamiť ich pozornosť na analýzu volebných programov, hodnoty daných politických strán a jednotlivých politikov, ich reálne činy, ktoré často sú odlišné od toho, čo hovoria, alebo plánujú urobiť. Je to síce náročné, pretože to nerobia častokrát mnohí dospelí. Žiakom by sa v prvom rade mal vštepiť záujem o politické dianie a ukázať im, ako politika ovplyvňuje aj ich každodenný život. Mala by sa u nich postupne rozvíjať zodpovednosť k veciam verejným a motivovať ich k tomu, že situácia na Slovensku sa môže zlepšiť k lepšiemu aj vďaka ním, tým, že v budúcnosti po získaní volebného práva, môžu aktívne ovplyvňovať spoločenské pomery. Ale dovtedy môžu napríklad diskutovať, získavať skúsenosti a vedomosti a možno meniť názory iných okolo seba.

Popri kritickom myslení by sa žiakom mali pravidelne predostierať aj hodnotové témy. Problematika hodnôt je veľmi široká. Existuje množstvo definícií a delení hodnôt. Zjednodušene ich môžeme charakterizovať ako vzťah jedinca k niečomu. Medzi hodnoty, ktoré by mal každý učiteľ rozvíjať u svojich žiakov, patrí zodpovednosť, slušnosť, tolerancia, morálka, altruizmus a vlastenectvo. Ak sa už žiaci nenaučia rešpektovať druhých ľudí, kam potom dospeje naša spoločnosť? Mnoho ľudí si túto základnú hodnotu neosvojilo, čo, žiaľ, rozdeľuje našu verejnosť. Nemali by sa tvoriť iba dva tábory, ktoré na seba útočia. Žiaci by mali byť vedení v duchu Voltairovej myšlienky, ktorú popísala E. B. Hallová: *„Nesúhlasím s tým, čo hovoríš, ale do poslednej kvapky krvi budem brániť tvoje právo povedať to.“*

Na otázku, či by učiteľ geografie mal na vyučovaní otvárať politické a hodnotové témy, znie podľa môjho názoru odpoveď: áno, mal, ale primerane, s úctou, rešpektom a pokorou.