UNIVERZITA KOMENSKÉHO V BRATISLAVE

PRÍRODOVEDECKÁ FAKULTA

Katedra didaktiky prírodných vied, psychológie a pedagogiky

ÚVOD DO GEOGRAFIE

ESEJ

ESEJ

„Dobrý prejav by mal byť ako dámska sukňa. Dostatočne dlhý, aby pokryl celú tému a pritom dostatočne krátky, aby vzbudil záujem.“ – Winston Churchill

Ja osobne rada používam pri písaní článkov, alebo pri písaní mojich rôznych prác, či školských príprav citáty známych ľudí. Preto tomu nie je inak, ani teraz, pri písaní eseje o tom, prečo by učiteľ nemal na vyučovaní otvárať politické a hodnotové témy. Alebo naopak, prečo by sa učiteľ nemal báť, otvárať tieto témy. Verím, že aj moja esej bude dostatočne dlhá i primerane krátka, aby som v nej vystihla všetky moje poznatky a osobné názory. Toto je veľmi zaujímavá a diskutabilná téma. Takže, ohľadom nej, som sa pýtala aj na názory svojich kolegýň i niektorých žiakov. Ak to všeobecne zhrniem, kolegyne boli veľmi opatrné a nerady vyjadrujú svoj politický názor pred žiakmi. No naopak, žiaci sa pýtali, zaujímali o postoj učiteľov. Dokonca ma prekvapila kolegyňa, ktorá geografiu vyučuje, odmietla sa, k politickým témam vyjadriť. A práve do tohto predmetu , ako aj do dejepisu , politika patrí. Ak vyučujúci vysvetľuje napríklad politické zriadenie niektorej krajiny, mal by vedieť k tomu vyjadriť svoj názor. Dovolím si citovať jednu moju kolegyňu: „ Nie som sympatizantkou žiadnej politickej strany a myslím si, že politika vôbec do vyučovania ani nepatrí, ani sa nehodí vyjadrovať svoj názor. Deti na ZŠ ešte nemajú predstavu o veľa veciach. A ak prezentujú nejaký názor, ide zväčša o názor ich rodičov. Preto sa s deťmi do politickej debaty nepúšťam. Takáto debata by nebola ani konštruktívna, ani objektívna.“ A ešte jeden príklad od žiačky: „ Na hodinách dejepisu nám vyučujúci, okrem dejín, často sprostredkovával aj svoj politický názor. Svoj názor však prezentoval tvrdo a štýlom, že iný názor, než ten jeho neexistuje. Snažil sa nám nepriamo vnucovať svoje názory. Štýl jeho prezentácie politiky sa mi absolútne nepáčil.“ Dokonca som zistila, že kolegyne sa radšej vyjadria k náboženskému postoju (akémukoľvek), než k tomu politickému. Ten vraj vyvoláva najväčšie nezhody v spoločnosti. Ja som priamy a otvorený človek, takže nemám problém, sa vyjadriť, či už k politickému, náboženskému, alebo aj sexuálnemu názoru. No žiaľ, naopak, iní ľudia, majú problém tento môj postoj prijať. Myslím si, že politický názor patrí ku každému človeku. A my, ako učitelia, by sme mali vedieť, vyjadriť svoj názor. Takže teda si myslím, že ak žiaci prejavia záujem, učiteľ by sa nemal báť otvárať politické a hodnotové témy. Aj takto sa ukazuje osobnosť a vyzretosť pedagóga. No, propagácia politických strán do škôl podľa mňa nepatrí. Ja osobne, aj s pánom riaditeľom školy, máme nemilú skúsenosť, kvôli organizovaniu exkurzie do Národnej rady. Otec nášho žiaka, ktorý nám pomáhal s organizáciou tejto exkurzie, bol bývalým členom extrémistickej politickej strany. A nakoľko sa to dozvedel ďalší rodič, tak nám ako škole, začal robiť problémy. Síce po tejto nemilej skúsenosti a kritike zo strany niektorých rodičov, som opatrnejšia vo vyjadrovaní sa pred žiakmi. (Lebo, tí to doma sprostredkujú „svojským“ spôsobom...) Nie som, ani som nikdy nebola členkou žiadnej politickej strany, uspela som ako nezávislá poslankyňa v obecnom zastupiteľstve. A napriek tomu, že nesympatizujem so žiadnou politickou stranou, svoj názor viem vyjadriť. Mám všeobecný prehľad o politike, a ten by mali učiť aj žiaci v škole. Mali by sa naučiť, vedieť vyjadriť nielen osobný názor, no aj prijať názor iných. Teda, suma sumárum – učiteľ by mal vedieť vyjadriť aj svoj politický názor. Školy by si mali dávať však pozor a vyhýbať sa akejkoľvek manipulácii detí, či podsúvaniu ideológie rozličných strán.  „Propagácia politickej strany, či hnutia je na školách neprípustná, no politická náuka, prostredníctvom ktorej si žiaci formujú kritické myslenie a učia sa participovať na verejnom živote, by mala byť súčasťou výchovno-vzdelávacieho procesu.“ – uviedla na istej tlačovej konferencii bývalá ministerka ŠVVaŠ SR Martina Lubyová. V tomto názore s ňou súhlasím. A preto na predmetoch ako je dejepis alebo geografia, kde sa politika v rôznom ponímaní vyučuje, tak tam názor učiteľa patrí.