**Prečo by sa učiteľ geografie nemal báť na vyučovaní otvárať politické a hodnotové témy?**

Prvým z dôvodov, prečo by sa učiteľ nemal báť na vyučovaní otvárať politické témy je, že študenti v dnešnej dobe majú ľahký prístup aj k takémuto typu informácií, či už prostredníctvom médií alebo sociálnych sietí. Niektoré mená či už domácich alebo aj zahraničných politikov sú veľmi často skloňované, a preto je potrebné, aby ich študenti poznali a mali aspoň základný prehľad tých najdôležitejších z nich. Takýto druh informácií by som zahrnula najmä do hodín, kedy by som so študentmi preberala jednotlivé štáty.

Druhým z dôvodov, prečo je potrebné zahrnúť politické témy do hodín geografie je, že mnohé nepokoje a vojny vo svete vznikli ako metódy riešenia politických konfliktov. Mnohé nepokoje a vojny vo svete vznikajú na základe nároku na územie krajín inými krajinami, čo má dôležitý súvis s geografiou. Preto je dôležité na hodinách geografie poukázať aj na tieto skutočnosti.

Tretím z dôvodov, prečo je potrebné sa venovať aj politickým témam na hodinách geografie je, že to určuje samotný štátny vzdelávací program, z ktorého vyplýva viesť žiakov k úcte k princípom demokracie a občianskej slobody. Práve geografia by mala zdôrazňovať súvislosti a prepojenosť príčin s dôsledkami, čo by malo napomôcť formovaniu osobnosti mladého človeka. Aj prostredníctvom tejto témy si študenti formujú kritické myslenie a podieľajú sa na verejnom živote.

**Avšak je dôležité, aby učiteľ a študenti pri diskusiách na túto tému v žiadnom prípade neskĺzli k propagácii politickej strany.**