**UNIVERZITA KOMENSKÉHO V BRATISLAVE PRÍRODOVEDECKA FAKULTA**

**Úvod do geografie**

**Esej**

.

**Prečo by sa učiteľ geografie nemal báť na vyučovaní otvárať**

**politické a hodnotové témy?**

Začal sa nový školský rok, a my s trochou nostalgie zasadli sme opäť do školských lavíc. Prečo? Veď už všetci zúčastnení v triede máme tak veľmi vytúžený titul, ktorý nás oprávňuje zasadnúť za katedru a riadiť vyučovanie. A napriek tomu chceme niečo viac a hľadáme stále vyššiu úroveň vzdelávania.

Každý človek má svoju hodnotu, vedomosti, zručnosti či nadanie. Ukrýva v sebe potenciál a je len na ňom ako ho bude rozvíjať. Avšak, je to naozaj len na človeku samom, keď od prírody je tvor spoločenský? Už to, že sa rodí v lone matky, a berú ho hneď po narodení pomocné ruky človeka znamená, že nie je sám. Ak má to šťastie, ocitá sa v spoločnosti rodičov a blízkej rodiny, ktorá sa na človiečika dlho tešila. Každý zrazu nachádza chuť niečím byť užitočný, niečím pomôcť, prispieť, a dokonca, nám tak prirodzený dar, odovzdať svoje rady a skúsenosti. Ľudstvo sa dostalo tak ďaleko práve preto, že sa naučilo odovzdávať vedomosti a tieto už nájdené pravdy ďalej rozvíjať. Ako nám hovorí prastaré porekadlo „Hlúpy sa učí na vlastných chybách, múdry na cudzích“, tak to platí aj s vedomosťami ako takými. Je super objavovať a nachádzať vedomosti, ale prečo už hneď nenadväzovať na overených pravdách a základoch. Stáročiami získané vedomosti sa ľudia naučili odovzdávať ďalšej generácii jaskynnými maľbami, zapisovať v knihách, neskôr aj na elektronických nosičoch. Predmet geografie je v tomto smere ten najsprávnejší predmet na konverzáciu najmä politickú a hodnotovú, pretože politika ovplyvňovala našu minulosť a je úzko spätá s našou budúcnosťou. V podstate tak ako predmetom geografie je všetko okolo nás, tak najmä politika ovplyvňuje hodnoty tohto všetkého. Zoberme si príklad z najznámejšej knihy Biblie, koľko je tam zapísaných príbehov a ponaučení. Napriek dokonalosti prastarej knihy je potrebné správne texty vysvetliť, rozobrať, v podstate témy spolitizovať a filozoficky správne vyložiť. A tu sa otvára zaujímavá téma: kto, ako, a kedy by mal otvárať politické a hodnotové témy na vyučovaní. Ak učiteľ otvorí hodnotovú či politickú tému, mal by mať vopred premyslené to, ktorým hodnotám chce venovať pozornosť, a mal by mať vopred pripravené určité podklady, dokumenty, fakty, no jednoducho, mal by mať svoje teórie podložené a byť o nich sám presvedčený.

Učiteľ je na vyučovacej hodine či seminári hlavný rečník. Aby bol úspešný, znamená to, že musí poslucháčov svojim prejavom zaujať. Preto musí mať správne informácie a podávať korektné fakty k danej téme.

**Úspešný rečník** z knihy Vstaň a mluv (Carnegie, 2012, s. 25-34) je podľa autora v každom z nás. V knihe nachádzame praktický návod ako objaviť v sebe konkrétne schopnosti. Aby nás ľudia radi počúvali, mal by byť prejav prirodzený, nemali by sme nič predstierať ale vyjadrovať svoje presvedčenie. Téma však má byť zaujímavá a preto poslucháči musia mať pocit, že rečník hovorí len pre nich. Je potrebné si vopred zistiť komu budeme o danej téme prednášať, a aký je to okruh ľudí. Vyzdvihnime niečo, čo nás s publikom spája. Všetko, čo tvorí pocit veľkého rečníctva, súvisí s prirodzenosťou. Ak si nielen prejav, ale aj oblečenie a pohyb v ňom vopred pripravíme, všetko si nacvičíme, potom budeme pôsobiť prirodzene. Stotožňujeme sa s tvrdením autora, že dobrý rečník je ten, ktorého ľudia radi a so záujmom počúvajú, ale radi sa naňho aj pozerajú. Prikláňame sa k názoru, že prirodzené pôsobenie na ľudí je príjemné a presvedčivé. V momente, keď sa s poslucháčmi zžijeme, má náš názor veľkú hodnotu. Ak chceme, aby si osvojili naše zmýšľanie, musia nás vnímať ako vzor.

**Rečník** by mal byť človek, ktorý momentálne rozpráva, ale zároveň to môže byť hlavná osoba, ktorá rozhovor vedie a usmerňuje. (Taylorová, Lesterová, 2010, s. 2) Súhlasím s názorom autoriek, že hlavné slovo v komunikácii ako takej má rečník, v našom prípade učiteľ. Technologický pokrok nám umožnil komunikovať rýchlejšie ale zároveň rozprávať menej. Následný citát nám napomôže pochopiť, prečo je verbálna komunikácia taká dôležitá:

**„Vplyv hovoreného prejavu a bezprostredného pozorovania nemožno podceniť. Množstvo mladých ľudí však začína svoju kariéru, a pritom nevie komunikovať so svojimi spolupracovníkmi, nadriadenými alebo zákazníkmi. “**

(Taylorová, Lesterová, 2010, s.2)

Súhlasím s vyjadrením autoriek (Taylorová, Lesterová, 2010, s. 2-9), ktoré dávajú do pozornosti čerstvých absolventov odboru, ktorý úzko súvisí s nutnosťou komunikácie s ľuďmi a to najmä, ak sa téma týka odboru učiteľstva. Dnešná mládež je naučená používať internetové komunikačné technológie a nemajú dostatočnú možnosť rozvíjať svoju rétoriku. Mnoho mladých i starších ľudí, nemá dostatočnú sebadôveru k tomu, aby sa vôbec ozvali.

Napríklad ak aj oponovať v rozhovore s druhým je problém, ako môžu sebavedome a asertívne prehovoriť v určitej skupine ľudí alebo pred poslucháčmi? Často nevedia, aké vhodné slová použiť, či ako jasne vyjadriť to, čo majú momentálne na mysli. Potom sa čudujú, prečo ich prejav ľudia nepočúvajú, alebo prečo sú prehliadaní pri komunikácii. Sú to citlivé záležitosti, o ktorých sa u nás málo hovorí. Žiaci od základnej školy majú vo výučbe obsiahnuté kvantum učiva a informácií, ale majú nedostatok priestoru prezentovať svoj názor, postoj či zistenia k danej téme. V budúcnosti sa prejav stáva neistým, lebo to netrénovali, možno nedôveryhodným, lebo nevedeli svoje presvedčenie podložiť správnymi faktami, pretože sa ich nenaučili vyhľadávať. Ale čo téma politiky? Denne nás informáciami zaplavujú média a sociálne siete, ktorými ovplyvňujú náš názor. Ako sa v tom správne zorientovať? Ako vybrať tie správne a overené informácie?

Pre mňa sú odpoveďou fakty. Informácie podložené faktami a najlepšie štatisticky dokázané. Ak si získame poslucháčov, budú nám veriť, presvedčíme ich, že v danej téme sa správne orientujeme, potom si nás vezmú za vzor a budú nás nasledovať, a to je to, čo by mal učiteľ vo svojich žiakoch prebúdzať a nebáť sa toho. Záujem o hľadanie správnych informácií, tieto si vedieť obhájiť a implementovať do života.

Na záver teda treba povedať, že učiteľ geografie by sa nemal báť nielen otvárať politické a hodnotové témy, ale práve by mal študentov naučiť správne sa orientovať v dianí. Veď tento predmet v sebe zahŕňa naozaj všetko čo máme, a naša zem je vo vesmíre zatiaľ to jediné čo máme a treba sa naučiť ju chrániť. Tak ako matka chráni svoje dieťa a hľadá správne argumenty k výchove, a zároveň používa silu osobnosti k ochrane pred nesprávnymi vonkajšími vplyvmi, tak učiteľ má ten dar vychovať zodpovednú generáciu, ktorá bude šíriť vedomosti a osvetu ďalej.

**Zoznam bibliografických odkazov**

CARNEGIE, D. 2012. *Vstaň a mluv*. Praha : Pavel Dobrovský : Beta s.r.o., 2012. 216 s. ISBN 978-80-7306-494-5.

TYALOROVÁ, S., LESTEROVÁ, A. 2010. *Umění komunikace*, Praha : Euromedia Groups, k.s., 2010. 179 s. ISBN 978-80-242-2770-2.