**Prečo by sa učiteľ geografie nemal báť na vyučovaní otvárať politické a hodnotové témy?**

„V politike skôr či neskôr zvíťazí geografia nad ideológiou.“

Henri Troyat francúzsky spisovateľ 1911 - 2007  
  
Zdroj: <https://citaty-slavnych.sk/temy/zemepis/>

Ako z daného citátu vyplýva, politika a geografia sú úzko prepojené. Politici, panovníci, prezidenti a všetci mocní tohto sveta museli zohľadňovať pri svojich politických rozhodnutiach geografické poznatky o krajine, zemi, klíme, obyvateľoch. Bez týchto poznatkov by nebolo možné učiniť mnohé dôležité politické rozhodnutia, ktoré zmenili dejiny. Naopak, politika vo významnej miere ovplyvňuje geografiu – má vplyv na zmenu klímy, posúva hranice území, ovplyvňuje hospodársky rozvoj krajín, mení vzhľad krajiny, miest a sídiel. Politická geografia je čiastkovou disciplínou humánnej geografie a zaoberá sa pôsobením politických javov a politických subjektov v priestore a naopak vplyvom prvkov priestoru na politické subjekty a javy. Keď je geografia tak úzko spätá s politikou, mal by sa učiteľ báť na vyučovaní otvárať politické a hodnotové témy?

Ako som už vyššie spomenula, geografia je úzko prepojená a ovplyvnená politickým témami a naopak, geografia ovplyvňuje politické rozhodnutia. Mojim cieľom učiteľa nie je naučiť žiakov len obsah učiva, sprostredkovať im ho a preveriť úroveň osvojenia si týchto, pasívnou formou získaných vedomostí, ale rozvíjať u žiakov schopnosť myslieť, hľadať súvislosti, schopnosť prepojiť už osvojené s tým novo objaveným. Ako dôležitú vnímam i schopnosť kriticky myslieť, vytvoriť si vlastný úsudok, diskutovať a vyjadriť vlastný názor. Ako má byť žiak schopný vytvoriť si vlastný názor, byť schopný pochopiť vzájomné súvislosti, keď nepozná všetky fakty? Myslím si, že učiteľ musí otvárať na vyučovaní geografie i politické a hodnotové otázky a témy. Ak zmena v krajine, či regióne nastala vplyvom politiky a s cieľom napríklad industrializovať región, žiak musí chápať vplyv tohto politického rozhodnutia v širšom kontexte, rozumieť charakteristike regiónu, hospodárstvu v regióne a pozadiu tejto zmeny. Ak nájdeme v učebniciach dejepisu informácie, ako politika menila dejiny, prečo by sa mal učiteľ geografie týmto témam vyhýbať? Ak vychádzam z predpokladu, že politické témy sú otvárané aj v iných predmetoch, ako napríklad občianska výchova či dejepis, nie je dôvod, aby učiteľ geografie nemohol túto tému otvoriť v rámci lepšieho pochopenia geografickej témy žiakom. Naopak – otvorenie takejto témy a vecná diskusia o možných vplyvoch politiky na diskutovanú oblasť môže u žiakov rozvíjať schopnosť tvoriť úsudok, zvážiť pozitíva a negatíva zmeny v danej oblasti, podporiť schopnosť diskutovať, vyjadriť svoj názor a zároveň rešpektovať názory iných. Otvorenie politických a hodnotových tém teda považujem na vyučovaní geografie za potrebné.

Otázkou ale zároveň je, či by mal učiteľ v rámci politických tém vyjadrovať svoj vlastný názor a postoj k danej téme či oblasti. Úloha učiteľa v tvorení svetonázoru žiakov a formovaní ich osobností je často podceňovaná. Ja sa domnievam, že práve učiteľ má v tomto zmysle mimoriadne silné postavenie. V zásade pôsobí na žiakov ako vzdelaná a dôveryhodná osoba, ktorej názory a postoje sú zväčša správne a všeobecne akceptované. Veľa žiakov učiteľovi a jeho slovám dôveruje. Učiteľa a jeho postavenie vo vyučovacom procese vnímam ako sprievodcu, facilitátora na ceste poznaním, ktorý usmerňuje svojich žiakov, podáva im pomocnú ruku a ukazuje cestu ako dôjsť k vedomostiam, zručnostiam a poznaniu. V centre vzdelávania stojí žiak – s jeho vnútorným prežívaním, pocitmi, vrodenými dispozíciami, zázemím a mnohými inými faktormi vplývajúcimi na jeho učenie. Učiteľ by žiakovi teda nemal sprostredkovávať svoje názory na otázky politiky a politického smerovania – mal by žiakov skôr viesť k vytváraniu vlastných postojov a záverov po vyhodnotení všetkých relevantných informácií. Aj čo sa týka politiky a jej vplyvu na geografiu, učiteľ by mal žiakovi sprostredkovať fakty a informácie, nie však jeho vlastný názor na správnosť či nesprávnosť politických rozhodnutí, na politické strany, ktoré je potrebné voliť vo voľbách. Nemal by vyhodnocovať správnosť a nesprávnosť týchto rozhodnutí a ich vplyvu napríklad na klímu, hospodárske výsledky krajiny, obyvateľstvo v krajine. V rámci diskusie by mal žiakom ponúknuť čo najširší uhol pohľadu, čo najviac informácií, aby si žiaci boli schopní vytvoriť vlastný názor na politické a hodnotové témy. Tento názor však nemusí byť zhodný s názorom učiteľa. Práve táto názorová rozdielnosť vedie žiakov v otázkach hodnôt a politiky k vzájomnej názorovej tolerancii, ktorá je práve aktuálne potrebná v dobe, v ktorej žijeme – dobe poznačenej pandémiou COVID 19. Navyše môj názor rešpektuje i deklarovanú apolitickosť škôl. Veľa rodičov a iných účastníkov participujúcich na vzdelávaní z vonkajšieho okolia školy považuje politické témy a preferencie za veľmi citlivú otázku, rovnako ako otázku viery a vyznania.

Som toho názoru, že ak učiteľ otvára na vyučovaní geografie politické, alebo hodnotové témy na faktickej rovine, vychádzajúc zo všeobecne dostupných informácií z učebníc, médií, prieskumov z dôveryhodných zdrojov je to viac ako potrebné. V súvislosti s pochopením učiva a vzájomných súvislostí dokonca nutné. Politika je neoddeliteľnou súčasťou geografie a stále sa meniacej situácie vo svete. Predostieranie vlastných názorov učiteľa na politické témy však považujem za nepotrebné a nerelevantné pri tvorení vlastného svetonázoru žiakov. Naopak – predostieranie a podsúvanie takýchto názorov môže potenciálne viesť k zlej atmosfére, konfliktom medzi učiteľom a žiakmi, učiteľom a rodičmi, čo celkovo nevytvára vhodné prostredie v ktorom sa žiak bude s radosťou učiť. Učme žiakov tolerancii, vzájomnému načúvaniu a rešpektovaniu a možno práve vzorom učiteľa, ktorý sa nepresadzuje v politických otázkach, ktorý rešpektuje názor iných a nepodsúva im ten vlastný.

Ak má pán Henri Troyat, autor úvodného citátu pravdu v tvrdení, že geografia skôr či neskôr zvíťazí nad ideológiou, možno práve osvojovaním geografického myslenia u žiakov a chápaní geografických súvislostí a faktov môže aj učiteľ geografie zmeniť svet. Ak naučí nových politikov geograficky myslieť.