**Prečo by sa učiteľ geografie nemal báť na vyučovaní otvárať politické a hodnotové témy?**

Aj keď sa venujem učiteľskému povolaniu len zhruba 15 mesiacov, žiaci, či už mladší alebo starší ma vedia často prekvapiť rôznymi otázkami. *Pán učiteľ, koho budete voliť? Aký je váš názor na to a to?*

Pred prezidentskými voľbami na strednej škole nám učiteľka povedala svoje argumenty prečo je z jej pohľadu lepšia voľba daného kandidáta, ale nevnucovala nám svoje myšlienky. Takýto prístup sa mi osobne páčil a myslím si, že tak to je to správne. Povedať svoj názor na danú problematiku, prípadne dôvody prečo si to myslím, ale nepresvedčovať o svojej pravde. Pretože *„nič nie je absolútna pravda“*, ako som sa kedysi dočítal v jednom rozhovore s asistentom futbalového trénera. A ja sa s takýmto názorom stotožňujem. Zároveň je to pre mňa aj spôsob, akým si žiaci rozvíjajú tak dôležité kritické myslenie.

Osobne nemám problém žiakom odpovedať na otázky, ktoré sú politicky alebo hodnotovo zamerané. A do určitej miery to vnímam aj ako svoju povinnosť, keďže ako učiteľ som po rodičoch a okrem iných samozrejme, ďalšia osoba, ktorá má možnosť určitým spôsobom ovplyvňovať názory mladých ľudí. Iba pri otázkach, ktoré sa týkajú mojich osobných záležitostí, si dvakrát rozmyslím na čo a ako žiakom odpoviem.

Takmer dvadsať rokov som hral súťažne futbal a zo všetkých trénerov som si vždy vážil viac tých, ktorí sa vedeli vyjadriť na akékoľvek témy a dokázali prezentovať svoje názory. A boli to aj hodnotové a politické témy. A takým istým spôsobom sa snažím vykonávať aj svoje učiteľské povolanie.