**rozširujúce štúdium geografie, I. ročník šk. r. 2021 / 2022**

*„Prečo by sa učiteľ geografie nemal báť na vyučovaní otvárať politické a hodnotové témy?“*

Témou mojej záverečnej práce z predmetu „Úvod do geografie“ je kratučká esej v rámci ktorej sa mám zamyslieť nad (ne)vhodnosťou otvárania hodnotových a politických tém v školskom predmete geografia. Na začiatok musím povedať, že táto „problematika“ je mi v podstate blízka, nakoľko mám ukončenú aprobáciu dejepis – občianska náuka. Oba predmety sú vyslovene „presiaknuté“ politikou a hodnotovými otázkami. Už na základnej škole sa v rámci občianskej výchovy žiaci venujú jeden celý rok politológie (politické systémy, politické strany atď.) nehovoriac o gymnáziu, kde sa učí o rôznych filozofických a politických koncepciách. Dejepis, tak ten je na tom podobne, nakoľko záber predmetu sa upriamuje najmä na výklad politicko-hospodárskych dejín. Navyše, história nie je exaktnou vedou v rámci ktorej „2 + 2 je zákonite 4“. Máme určité udalosti, fakty na ktorých sa „zhodneme“, no ich interpretácia je „nekonečná“. Výklad rôznych udalostí je podmienený hodnotovou orientáciou každého z nás. pričom radi selektujeme udalosti a z histórie vyberáme to, čo nám vyhovuje v našom myšlienkovom svete. Geografia pracuje s rôznymi štatistickými údajmi, no tiež je tu (môže byť..) prítomné hodnotenie významu a dôležitosti niektorých údajov, ktoré môže byť založené na našej subjektívnej vnútornej selekcii. Predsa len, my ľudia radi vyberáme tie údaje a štatistiku, ktoré nám majú „potvrdiť“ určitú našu stanovenú tézu..

Čo sa týka predmetu geografie (aj na základnej škole), tak tam sa podľa môjho názoru nedá vyhnúť „politike“ a hodnotovým otázkam, a to najmä v jej humánnej zložke (ktorá je viac zameraná na človeka a spoločnosť, než ako tá prírodovedná t.j. fyzická geografia). Lebo pracuje s neskutočným množstvom čísel, grafov, ktoré vyhodnocujú a prezentujú rôzne spoločenské javy a procesy vo svete, regióne, krajine, či na nejakom bližšie špecifikovanom území. Geografia v podstate vysvetľuje a prezentuje odlišností medzi regiónmi a to z veľkého množstva aspektov. Už len to porovnávanie, ktoré spočíva v tom, že ako je to „tu“, „tam“ a  „inde“, tak to v sebe implicitne nesie a vytvára priestor na hodnotovú polemiku ...

Geografia môže podľa môjho názoru ďalej zaznamenať napríklad ale i to, že aký je vplyv prostredia (t. j. prírodné, spoločenské „duchovné“ faktory či ekonomické podmienky regiónu) na politické a hodnotové zmýšľanie /preferencie/ jeho obyvateľov! Môže analyzovať to, že aké všetky prvky prostredia sa podieľajú na podobe politického systému v danej krajine, ale napríklad i na výsledkoch parlamentných/komunálnych či iných volieb (resp. politického resp. hodnotového zmýšľania obyvateľstva). Prečo sa zas to všetko vzájomne líši od seba naprieč rôznymi regiónmi, okresmi v rámci jednej krajiny .. atď. Môže v podstate skúmať tú interakciu: prostredie – človek, človek – prostredie. Potvrdzuje mi to v podstate i moje hľadanie na internete, kde sa mi podarilo nájsť to, že tejto problematike sa venuje samostatná zložka geografickej vedy – politická geografia ! Takže áno, na hodine geografie by sa mohlo (musí!) v tomto smere hovoriť v istom zmysle (uhle pohľadu) o politike a otvárať politické (a tým pádom i hodnotové) témy, ktorým sa nedá vyhnúť. Napríklad, navyše, v mojom prípade sa dá prepojiť geografiu ako predmet skúmajúci priestor medzipredmetovo s občianskou náukou a dejepisom, teda s predmetom, ktorý skúma priestor vyvíjajúci a meniaci sa v historickom čase...

Dovolím si byť viac konkrétny, ak sa pozriem cez optiku humánnej geografiu, tá v podstate, podľa môjho názoru môže dať kompetenciu žiakom (okrem mnohých ďalších vecí) vedieť „čítať“ POLITICKÚ mapu a vysvetliť činitele, ktoré sa spolupodieľajú na jej tvorbe a výsledku. Tak napríklad, ak si pozriem voľne dostupné grafické mapy volebných výsledkov od roku 1990 toho nášho „malého Slovenska“, tak aj pri prvom pohľade na ne /aj mne ako „laikovi“/ je úplne jasné, že na „podobu“ volebnej mapy a výsledkov politických subjektov v jednotlivých regiónov má vplyv veľa „premenných“. Ako napr. urbanizácia, inak volí mesto/ vidiek, dôležitá je tiež sociálno-ekonomická sféra – stav nezamestnanosti, ale i zamestnanosti a to konkrétne v akom odbore či odvetí (napr. terciárny sektor verzus priemysel – tam kde je veľa priemyslu „ťažkého“ je i veľký podiel manuálne pracujúcich atď.) Ďalej, dôležitým faktorom je kúpna sila, priemerná výška platov, ale na strane druhej i „duchovná“ sféra – stupeň religiozity a ďalších iných faktorov, ako napr. národnostná, veková či vzdelanostná štruktúra. Toto všetko sa vie prejaviť do prevládajúceho hodnotového nazerania, ktoré sa pretaví (-aj) v rebríčku volebných výsledkov či preferencii. Učiteľ geografie tak môže naučiť žiakov rozmýšľať v takýchto širších súvislostiach (!)

Preto je úplne jasné, že učiteľ sa pri vysvetľovaní tém učiva spadajúcich pod humánnu geografiu nemôže vyhnúť politickým (a tým pádom i hodnotovým) otázkam. Takže, podľa môjho názoru je potrebné otázku naformulovať tak, že nie či vôbec, ale AKO hovoriť so žiakmi o politických a hodnotových otázkach. Samozrejme, tu treba prihliadať na úroveň, vek a možností žiakov (či sa jedná o základnú alebo strednú školu). V neposlednom rade škola má byť samozrejme apolitická a učiteľ tiež, pričom svoj výchovný a vzdelávací vplyv ma viesť v duchu demokracie a humanizmu s rešpektom k iným názorom. Avšak, robiť všetko s čo najväčšou profesionalitou, aby v čo najpresvedčivejšej miere eliminoval a „schoval“ pred žiakmi svoje „súkromné bližšie politické preferencie“ a svetonázor. Učiteľ sa potom, podľa môjho názoru, nebude musieť báť v kontexte geografického učiva otvárať i hodnotové či politické témy...