**Prečo by sa učiteľ geografie nemal báť na vyučovaní otvárať politické a hodnotové témy**

Študijný program:

Študijný program:

Predmet:

Vyučujúci.

Bratislava

21. storočie je storočím zrodu živej geografie, kde učiteľ musí na hodinách otvárať hodnotové a politické otázky. Geografia sa musí týkať skutočného sveta, aktuálnych udalostí a vízii do budúcnosti. Je osviežujúce byť v škole, kde je učiteľ akýmsi priekupníkom v myslení, nazvime to kritickom, objavnom myslení, kde učiteľ doslova núti žiakov alebo študentov premýšľať za hranice učebnice, alebo súčasného politického konsenzu, davového myslenia.

V súčasnom svete globalizácie a transformácie musíme urýchlene nájsť odpoveď na 2 otázky „aká je budúcnosť geografie“ a „aký má byť učiteľ geografie“.

Čo je to ale učiť geografiu, aký by mal byť učiteľ geografie a v neposlednom rade ako a čo má vedieť žiak, študent, bežný človek, ktorý sa dostane do styku s geografiou? Obstojí Ptolemaiosov pohľad na geografiu v súčasnom svete, kde geografiu chápal, ako nejaký lineárny obraz celej vtedy známej časti Zeme so všetkým, čo sa na nej nachádza. Alebo sa budeme na geografiu pozerať optikov Karla Rittera, ktorý rozdelil geografiu na dve samostatné vetvy: fyzickú a sociálnu (politickú). Už v roku 1804 vyjadril myšlienku, že „územie ovplyvňuje obyvateľov a obyvatelia zase ovplyvňujú územie“. Alebo, čo tak sa prikloniť k Wagnerovej definícii geografie, ktorú chápal ako vedu o sile priestoru, ktorá sa prejavuje v miestnych rozdieloch v jeho materiálnej výplni. Yarilov si zase myslel, že geografia je veda, ktorá by mala orientovať človeka v medziach obydlia, ktoré mu príroda pridelila.

Dnes ju chápeme ako vedu, ktorá študuje takzvaný geografický obal Zeme v celej jej prírodnej a sociálno-ekonomickej rozmanitosti. Ak by som sa na chvíľu premenil na žiaka na základnej škole a prečítal by som si, čo to je geografia, bol by som nie len zmätený, ale aj znechutený, unudený a v neposlednom rade vystrašený, rozsahom toho, čo sa budem musieť naučiť. Budem musieť vedieť všetky štáty sveta a ich hlavné mestá. Nebodaj všetky rieky, pohoria, moria, ich názvy, veľkosť. Alebo budem musieť vedieť, čo sa kde ťaží, aké kto má hospodárstvo, obyvateľstvo, klimatické pásma. Zdesenie je namieste a nečudoval by som sa, ak by na konci zdesenia žiaka bola jednoduchá otázka – „na čo mi to všetko je, veď si to viem vygoogliť“.

Prikláňam sa k tomu, že je to veda študujúca priestorové rozšírené javy na Zemi a ich vzájomnú interakciu a vývoj v čase. Ak chceme byť dobrým učiteľom geografie, musíme si všímať aktuálne problémy, dynamicky sa meniacu sa spoločnosť a jej interakciu s krajinou. Musíme byť schopný fyzicko-geografické a sociálno-geografické javy sledovať v priestore, hodnotiť príčiny a priestorové dopady v rámci mikro ale aj makroregiónu. Predtým všetkým je ale potrebné, aby učiteľ geografie plne rozvinul prirodzenú detskú zvedavosť toho čo sa deje okolo neho a prečo sa to deje. Žiak by mal chápať geografiu ako predmet, ktorým pochopí seba ako človeka v priestore. Tým priestorom je v prvom rade Zem a okolitý vesmír, no hlavne miesto, kde bývame, štát, svetadiel, v ktorom sme sa narodili. Mal by vedieť, kde a ako žijú iný ľudia, ako sa vytvárali mestá a štáty, ako svojou prítomnosťou ale aj neprítomnosťou dochádza k pretváraniu prírody, planéty a v neposlednom rade, pomocou týchto znalosti nám pomohol priestor, v ktorom žije v súčasnosti skoro 8 miliárd obyvateľov, ochraňovať a zveľaďovať aj pre ďalšie generácie.

Geografické myslenie je unikátny spôsob nazerania na svet. Neponúka hotové odpovede na všetko, poskytuje však kompas na nájdenie smeru – koncepty a spôsob myslenia, ktoré nám pomáhajú vidieť prepojenia medzi miestami a mierkami, ktoré iní často prehliadajú. Aj to je dôvod prečo by sme sa mali zamerať na rozvoj geografického vzdelávania (Peter Jackson, profesor humánnej geografie).

A tu vyvstáva otázka, môže si učiteľ dovoliť vnášať do exaktných poznatkov o Zemi a priestore, v ktorom žijeme svoje hodnotové a politické názory. Patria vôbec do geografie? Som presvedčený, že nielen že patria, ale jedine takto sa geografia ako predmet zmení na živý predmet, na ktorí, sa žiaci, študenti budú tešiť. Kým k tomu ale dôjde, je tu niekoľko veľkých ALE, ktoré nám v tom bránia. Za prvé je to **osobnosť** učiteľa, potom užšia **spoločnosť** (vedenie školy, školská politika, vzdelávací program) či širšia (spoločnosť ako taká) a tretím polienkom pod nohy odvážneho geografa sú **zákony** na úrovni štátu.

Pozrieme sa bližšie na osobnosť učiteľa. V súčasnosti môže byť učiteľom ktokoľvek, kto vyštuduje daný predmet, na konci získa diplom a bum, môže učiť. Ako už učí, nie je podstatné. Rigidná osobnosť sa bude striktne držať učebného plánu a osnov a tej jednej hlavnej svätej učebnice. Už teraz si viete predstaviť, tu početnú skupinu šťastných študentov geografie, ako odchádzajú z triedy plný nadšenia, ako krásne pochopili všetky tie súvislosti, ktoré ich obkolesujú a ako to zmenilo ich pohľad na Zem, ktorá je ich domovom. Je jasné, že ich bude veľmi málo, možno 1-2 z triedy, ale to sú viac mennej nadšenci geografie, ktorí si ďalšie poznatky získavajú z iných zdrojov. Väčšina bude, ale znechutená domácou úlohou a prípravou na skúšku z učiva: „obyvateľstvo a sídla“.

Na druhej strane si viem predstaviť učiteľa, ktorý má tieto vlastnosti: V prvom rade má dobré znalosti daného predmetu a neustály záujem o ďalšie vzdelávanie. Nasledujú dobré komunikačné schopnosti. Vedieť dobre verbálne vysvetliť pojmy a súvislosti súvisiace s geografiou a vedieť počúvať študentov a kolegov. Musí mať dobré organizačné schopnosti pri organizácii tried, príprave na hodinu, hodnotení prác a schopnosti začlenenia potrebných úloh do pracovného plánu. Stávajú sa tak aj dobrým vzorom pre svojich študentov. Ďalšou veľmi dôležitou vlastnosťou dobrého učiteľa geografie je rozvinuté kritické myslenie. Bez tejto vlastnosti nie je možná otázka či je správne, aby vnášal politické a hodnotové otázky na hodine geografie. Už pri vytváraní a realizácii hodiny, musí učiteľ premýšľať a rozhodnúť, ktoré informácie sa vzťahujú na konkrétnu tému. Musí vedieť preskúmať čo najviac dostupných informácii a rozhodnúť sa, ktoré informácie a aké metódy či prostriedky použije. V neposlednom rade, aj vďaka kritickému mysleniu, učiteľ hľadá alternatívne spôsoby, ako pomôcť žiakom, študentom pochopiť koncept hodiny, vyučovacieho celku.

Ďalšou nie menej dôležitou schopnosťou alebo vlastnosťou učiteľa by mala byť schopnosť riešiť problémy, kritické či hraničné súvislosti. Mal by objektívne vedieť posúdiť súvisiace informácie, vyhodnotiť dostupné možnosti.

Využívanie nových konceptov vo vyučovaní a zakomponovávanie technológii, ktoré sú dnešným mladým študentom veľmi blízke spravia geografiu atraktívnou. Premena hodiny z čisto frontálnej a výkladovej na bádateľskú a heuristickú, na konci, ktorej je študent, žiak, ktorý je schopný geografického myslenia.

Samozrejme otázka objektivity a neutrality považujem za kritický faktor v tomto diskurze. Presadzovanie naturalistickej metodologickej unifikácie na školách pri vyučovaní geografie považujem za prekonané a samotnej geografii viac škodí. Tá je skôr akceptovaná na akademickej pôde na vysokých školách, alebo univerzitách, nie však na základných alebo stredných školách. Už Wallerstein odmietal požiadavku na hodnotovú neutralitu vedca, ktorá je prakticky nedosiahnuteľná a bráni v jeho spoločenskej angažovanosti. To isté platí aj pre učiteľa. Lebo práve angažovanosť a diskusia o aktuálnych problémoch a otázkach, prehlbujú geografické vedomosti žiaka a študenta, ktorý tým, že vidí, že to, čo je súčasťou geografie ako predmetu, súvisí hlboko s jeho životom a ovplyvňuje ho viac, ako si je vedomý, robí z geografie živý predmet.

Každý učiteľ si prináša so sebou určitý hodnotový rámec, ideológiu, ktorej verí. To, ako odprezentuje a podá žiakom geografickú tému na hodine, bude iné od učiteľa ortodoxného marxistu, alebo člena Progresívneho Slovenska, môže byť rasovo neutrálny alebo naopak antagonisticky zameraný voči ľuďom inej ako bielej pleti, alebo jeho pohľad na dnes aktuálnu tému, ako je konfliktu na Ukrajine bude odlišný, ako je všeobecne prezentovaný v hlavnom prúde.

Podľa N. Trifta sa epistemológia geografie zásadne mení a stáva sa politická (vyžaduje si zainteresovanie a aktívnu participáciu so svetom) a parciálna (nemá za cieľ uchopiť celý svet). Učiteľ geografie tak vlastne sám, vedome alebo nevedome tvorí novú realitu (učebnú látku, výklad).

Takže ako, to teda je? Môže učiteľ geografie vnášať do hodiny politické a hodnotové otázky? Máme tu učiteľa, ktorý je hodnotovo zorientovaný, ma jasnú predstavu o svete, chápe, že sa neustále mení, je ochotný konštruktívne a empiricky skúmať veci z iného uhla pohľadu, má všetky potrebné vlastnosti dobrého učiteľa, ako bolo vyššie napísané. Odpoveď je podľa mňa skôr neutrálna, v tom význame, že pokiaľ sa učiteľ drží práve danej filozofie školy a spoločnosti, je všetko v poriadku, ak však vybočí z rámca, nastupujú problémy, ktoré v minulosti i súčasnosti stálo mnoho angažovaných a zanietených učiteľov miesto, nie len v práci, ale aj v spoločnosti.

Opäť požijem príklad konfliktu na Ukrajine. Ak je ideologický presvedčený, že za všetko môžu Rusi, nedovolí žiakom, aby mali iný názor, ktorí určite budú mať, nakoľko spoločnosť je dnes veľmi polarizovaná. Študent, ktorý sa odváži nesúhlasiť, bude odsunutý nabok a ostatným bude zabránene pochopiť celý konflikt z každej perspektívy. Ak, ale učiteľ vnesie protichodný názor na Rusko-Ukrajinský konflikt, môže čeliť šikanovaniu ako zo strany kolektívu, samotných študentov a v neposlednom rade vedenia školy. Koľko učiteľov bude reálne riskovať možnú stratu zamestnania alebo následnej perzekúcii?

Preto je potrebné, aby bol učiteľ chránený, ako školským zákonom, tak zákonmi na vyššom stupni. Bola mu umožnená sloboda prejavu a názoru. Umlčovanie iného názoru pod rôznymi zámienkami a jeho trestanie je presným opakom toho, na čom v oblasti demokracie a realizácie slobody prejavu stojí koncept európskej kultúry a civilizácie. Najväčším ochrancom demokracie je pravda. Ľudia majú v rukách obrovskú moc v podobe dialógu a osvety, ktoré však dokážu fungovať iba v prostredí úplnej akceptácie slobody prejavu a rešpektovaní iného názoru. Vnímam veľmi negatívne, že sa vo svete stráca tzv. common sense, zdravý rozum, a skutočné kritické myslenie. Nerozumiem, ako by mal učiteľ nie len geografie rozvíjať kritické myslenie, ak nebude prinášať iný pohľad na aktuálne témy, neukáže ich z inej perspektívy a nedovolí žiakom, študentom konštruktívne viesť dialóg.

Na druhej strane, musí vedieť citlivo pristupovať k vnášaniu politických a hodnotových otázok do geografie. Každá kontroverzná téma, môže vniesť nepohodlie, stres pre študentov, ale aj učiteľov. Musí vedieť zvážiť, či a kedy je vhodné otvárať kontroverzné, hodnotovo polarizačné témy. V neposlednom rade, a to považujem za kľúčové, ak sa vyberie na túto nebezpečnú cestu, je potrebné, aby poskytol dostatok priestoru pre diskusiu a reflexiu.

Pochopenie minulosti, zbavenie sa politickej uniformity a skutočná sloboda prejavu a názoru, je cesta k novej geografii. Inej geografie asi nikdy nebudem súčasťou.

# Citované alebo parafrázované diela

**Jiří Anděl, Ivan Bičík, Jan D. Bláha. 2021.** *Makroregióny sveta.* Praha : Nakladateľstvo Karolinum, 2021. ISBN 978-80-246-4273-4.

**Marshall, Tim. 2017.** *V zajatí geografie.* s.l. : Premedia, 2017. ISBN 978-80-8159-513-4.

**René Matlovič, Kvetoslava Matlovičová. 2015.** *Geografické myslenie.* Prešov : Grafotlač, 2015. ISBN 978-80-555-1416-1.

Useful Geography Teacher Skills: Definition and Examples. *www.indeed.com.* [Online] [Dátum: 10. Máj 2023.] https://www.indeed.com/career-advice/resumes-cover-letters/geography-teacher-skills#:~:text=Being%20able%20to%20effectively%20communicate,well%20students%20understand%20the%20subject..