**Prečo by som mal zaraďovať hodnotové témy do výučby geografie v mojej škole?**

V dnešnej komplikovanej dobe sa stretávame vo vzdelávacom procese s nárastom nárokov na motiváciu žiakov, ktorých myseľ a záujmy sa často zameriavajú na svet mimo školy a vyučovania. Formálne vzdelávanie (vo všeobecnosti škola) sa pre dnešné deti či mladých ľudí stáva „utrpením“ a teda nutným zlom. Samotný priestor školy je pre žiakov príležitosťou pre reálnu (nie virtuálnu) socializáciu v podobe rozvoja živých rovesníckych vzťahov, čo oni vedia doceniť, ale žiaľ mnohí z nich už veľa iných benefitov v každodennej návšteve školy nenachádzajú.

Uvedomelé a cielené učenie sa je pre generáciu našich žiakov na okraji ich záujmu. Ak v dejinách ľudstva bola niekedy doba kamenná, bronzová či železná, tak v prítomnom čase môžeme hovoriť o dobe zážitkovej, ktorej úhlavným nepriateľom je nuda. Ak by ste čakali, že pri prežívaní zážitkov človek potrebuje aktivitu alebo pohyb, tak ste na veľkom omyle. Pre zážitky dnešnej doby už nie je potrebný pohyb, fyzická činnosť a ani vyššie kognitívne procesy (či premýšľanie), tie už nie sú módnou záležitosťou. Dnešné dieťa – žiak dokáže túžiť po „pseudozážitkoch“ získaných bez akejkoľvek námahy. Pár klikov, obrovské množstvo digitálnych vnemov, efektívna stimulácia mozgu a výsledkom je vyplavený endorfín, ktorý prináša chemickú slasť. Tolerancia na takéto vnemy sa však postupne otupuje a slasť je čoraz ťažšie dosiahnuteľná. Preto je pre akéhokoľvek učiteľa ťažké súperiť s virtuálnym svetom digitálnej doby.

Nechcem opisovať rôznorodé didaktické metódy a postupy, ktoré dokážu správne okoreniť, ozvláštniť a vyšperkovať akúkoľvek vyučovaciu hodinu. Skôr by som chcel poukázať na potrebu zaraďovania hodnotových tém (politických, etických i náboženských) do vyučovania geografie najmä v oblasti afektívnych (postojových) vzdelávacích cieľov v základnej škole. Kognitívne ciele sú veľmi dôležité a prostredníctvom ich napĺňania v žiakoch rozvíjame schopnosti a zručnosti pamäte, porozumenia, hodnotiaceho myslenia, syntézy, analýzy, aplikácie a pod. Ale na rozdiel od nich je v oblasti afektívnych cieľov možné vytvoriť priestor, v ktorom je žiak postavený pred úlohu zaujať postoj, prejaviť názor, reagovať a zaujímať sa. Napĺňanie afektívnych cieľov vedie žiaka k aktívnemu formovaniu jeho vnútornému systému hodnôt a k budovaniu charakteru.

Niekto by mohol namietať, že hodnotové témy a z nich formulované úlohy nemajú jedno správne riešenie, nedajú sa teda exaktne merať a vyhodnocovať. A práve v tom je ich prednosť. Akákoľvek divergentná úloha rozvíja v žiakoch individuálnu rozumovú i emocionálnu kreativitu a táto skutočnosť je už dostatočným dôvodom na ich zahrnutie do geografickej edukácie.

Mnohí učitelia sa nepúšťajú na náročnú plochu hodnotových tém. Necítia sa pri ich nastoľovaní komfortne. Dodnes si pamätám na hodinu fyziky v 1. ročníku na gymnáziu, kde (ani neviem prečo) nám učiteľ vysvetľoval, že sa s nami nesmie rozprávať o politike, náboženskom presvedčení a pod. Údajne tak ich to učili na univerzite. Možno to bola len akási didaktické zdôvodnenie, ktoré malo pomôcť vyhnúť sa prejaveniu svojich postojov, vyjadreniu svojich emócií, názorov. Azda v období začiatku druhej polovice deväťdesiatych rokov (vtedy som bol prvák na gymnáziu) bol ešte príliš živý problém nedávnej ideologizácie školstva. Školský systém sa v uplynulej minulosti nevyhýbal ani náboženstvu a to štátnemu náboženstvu v duchu marxizmu-leninizmu. Vedecký ateizmus bol modlou a jedinou „vedeckou metódou“ zahrnutou do všetkých vedných odborov. Sprostredkovane si spomínam na úsmevnú príhodu z raného detstva, kedy môj starší brat po ceste z materskej škôlky mame hovoril, že keď bude veľký, tak aj on chce byť taký ako ujo Jeleň. Mama sa najprv zasmiala. Pochopila, že súdružka vychovávateľka deťom hovorila v škôlke o veľkom ujovi Leninovi, ktorý nám všetkým má byť tým pravým vzorom, brat len skomolil jeho meno.

Pri hodnotových otázkach a témach je dôležité dbať na vytvorenie bezpečného a dostatočne slobodného prostredia, aby sa žiak nebál vyjadriť svoj názor a postoj pri dodržaní základných princípov úcty a tolerancie. Práve otvorená diskusia o hodnotových témach je najlepší didaktický priestor, v ktorom môže byť obohatený nielen žiak ale aj učiteľ.

Učiteľ sa nemusí báť sprostredkovať aj svoju životnú skúsenosť, popísať svoje emócie, postoje a pod. Ale musí si dať zároveň pozor na to, že akákoľvek skúsenosť a aj emócia sú neprenosnými na druhého človeka. Príbeh či opis totiž nikdy nenahradí vlastný zážitok a prežívanie. A teda aj keď my ako učitelia môžeme ukázať smer, popísať cestu, jej cieľ, podať mapu a buzolu, v konečnom dôsledku to bude len žiak sám, kto sa musí rozhodnúť a vykročiť a možno aj iným smerom, ako mu radíme my.