**Prečo by sa učiteľ geografie nemal báť na vyučovaní otvárať politické a hodnotové témy?**

Mal, alebo nemal by učiteľ na hodinách geografie vnášať na hodiny tému politických názorov, presvedčení a postojov ? Myslím si, že táto otázka nieje úplne na mieste. Osobne si myslím, že každý učiteľ, aj taký ktorý si to neuvedomuje tak činí. Každého z nás vedie ku svojim činom, myšlienkam a spôsobu toho akým konáme a vyjadrujeme sa isté presvedčenie. Záleží od toho ako sme boli vychovaný, v akom prostredí sme vyrastali, v akom žijeme a v akej životnej situácii sa momentálne nachádzame. Ak si niekto myslí, že všetky tieto faktory nie sú ovplyvnené minulou, alebo súčasnou politickou situáciou sa podľa mňa mýli.

Každé dieťa, už od základnej školy prejavuje istým spôsobom názorové hodnoty svojich rodičov, koniec koncov ako zvyknem hovoriť svojim žiakom všetko pochádza z rodiny. Tak prečo by sa mal učiteľ, ktorého poslaním je vychovávať a vzdelávať budúce generácie politckých a hodnotvých tém strániť ?

Otázkou ostáva akým spôsobom a do akej mieri tieto názory prejavovať, prezentovať a kam až nechať zájsť debaty na témy, ktoré môžu byť politicky motivované.

Učitel by určite mal vedieť svoj názor a postoj k rôznym problematickým, aktuálnym témam, či k témam na ktoré sa žiaci pýtajú a zaujímajú ich, kontrolovať a podávať ho spôsobom a jazykom primeraným k veku danej skupiny poslucháčov. Ako však kontrolovať názory žiakov a do akej miery pustiť a povoliť rôzne druhy debát ? Akým spôsobom do diania zasahovať a riadiť diskusiu správnym smerom. Tak asi ako nikde vo svete tak ani v triedach nenájdeme rôznorodú skupinu ktorá by sa názorovo zhodla tak dokonale aby nevznikol aspoň náznak konfliktu.

Geografia je vedou na rozhraní prírodných a spoločenských vied, ktorá sa zaoberá aj súvislosťami a vzťahmi v krajine. A do tohto jednoznačne patrí politika. Geografické pomery vplývajú na ľudstvo od nepamäti. Politické rozhodnutia sú s geografickými pomermy úzko späté a žiaci z ktorých chceme mať uvedomelú a vzdelanú budúcu generáciu by sa mali vedieť v záplave týchto informácii orientovať a mali by si vedieť z množstva informácii vybrať.

Pri mnohých témach v školskej geografii sa vysvetlenie politického pozadia priam žiada, ale v učebniciach, učebných osnovách ho nenachádzame. Takýmto spôsobom prichádzajú žiaci o možnosť pochopiť pozadie témy o ktorej sa práve učia. Pri obyvateľstve sa im kráto spomenie slovíčko imigrant a emigrant, bez toho aby zistili hlbší význam. V krátkosti sa im povie o nejakom percente ľudí ktorý minulý rok prišli na naše územie a teda sú to migranti, ale žiadna učebnica im nepovie prečo museli opustiť svoju krajinu, aké na to mali dôvody, aká politická situácia v ich krajine momentálne panuje, či im išlo o život a ako sa u nich žije keď sa rozhodli opustiť svoj domov a prísť začať nový život na nové miesto. V týchto chvíľach je ideálna situácia na zásah učiteľa a vnesenie a otvorenie politiciky motivovanej témy. Tu je ideálna chvíľa vysvetliť im politickú situáciu, politické pozadie a politické motívy v krajine o ktorú sa jedná.

Ďalším jednoznačným príkladom na otváranie politicky motivovaných tém je neustále sa meniaci svet okolo nás. Štátne zriadenia, vládnuce politické strany, ktoré pretvárajú chod rôznych krajín a tým aj ich vnútroštátnu a zahraničnú politiku sa rýchlo menia a striedajú. V geografii sa bavíme o poľnohospodársvte a priemysle jednotlivých krajín sveta, učíme deti čo sa kde vyrába a čo sa kde prevažne pestuje. Tieto faktory neustále ovplivňujú a menia samozrejme popri geografickej polohe miesta aj politcké rozhodnutia. Továrne a fabriky sa budujú v miestach a mestách či obciach, menia tvar krajiny, ovplyvňujú vodné toky, biotop a miestnú krajinu. To všetko je sčasti politicky motivované a žiaci by aspoň čiastočne mali poznať toto pozadie, aby sa vedeli do budúcnosti orientovať v tomto zložitom svete.

Toto je len pár z mnohých prípadov ktoré mi napadli, kedy je potrebné opustiť rokmi pevne zaužívané postupy a učebné osnovy a je potrebné žiakom poskytnúť aj informácie naviac, také ktoré sa v učebniciach nenachádzajú, alebo v nich niesú preto, že sa udalosti udiali už po vydaní učebnice, ktorá v mnohých prípadoch nie je aktuálna.

V žiadnom prípade však nesmie učiteľ žiakom podať iba svoj názor a žiadať aby ho prijali ako správny a jediný. Dôležité je u žiakov budovať samostatnosť a schopnosť sa k správnym informáciám dopracovať. Je dôležité dať žiakom možnosť si utvárať svoj vlastný názor na rôzne témy a umožniť im o týchto témach diskutovať v rámci ich schopností, možností a vyspelosti na základe fyzického veku. K politicky motivovaným témam a diskusiám sa skôr či neskôr aj tak budú musieť začať vyjadrovať, budú voliť, budú utvárať našu budúcu spoločnosť a preto si myslím, že čím skôr ich naučíme v množstve informácii sa orientovať a správne si vybrať zdroj informácie, čím skôr ich naučíme kriticky myslieť a uvažovať, tým lepšia by mohla byť naša spoločnosť v ktorej budeme žiť o niekoľko rokov. Školskú geografiu z tohto nemožno vylúčiť, práve naopak samotná geografia ponúka veľa priestoru na riešenie politických a hodnotových tém.