Predmet: Didaktika geografie

**Prečo by sa učiteľ geografie nemal báť otvárať na vyučovaní politické a hodnotové témy?**

(komentár)

**Prečo by sa učiteľ geografie nemal báť otvárať na vyučovaní politické a hodnotové témy?** V duchu 21. storočia som túto otázku položila aj umelej inteligencií. Tá neváhala s odpoveďou. Stručne sa pokúsim vypichnúť niektoré jej odpovede a doplniť ich o vlastné myšlienky:

1. **Šírenie povedomia o svete** – Ako je všeobecne známe (a vie to aj AI), geografia je interdisciplinárna veda, ktorá sa zaoberá štúdiom Zeme a krajín z rôznych aspektov. To znamená, že žiakom nepredkladáme Zem ako holú, človekom nedotknutú krajinu. Práve naopak. Krajiny, o ktorých sa žiaci učia, sú formované národmi, kultúrou a politikou jej obyvateľov. Rozprávať o krajine a vynechať charakteristiku spoločnosti, ktorá v krajine žije, je ako Kniha džunglí bez Mauglího. Učiteľ geografie by mal žiakom prinášať informácie o politických systémoch, ktoré pozitívne či negatívne ovplyvňujú charakter a vyspelosť, ekonomický rozvoj či prírodu danej krajiny alebo regiónu.
2. **Rozvoj kritického myslenia** – V 21. storočí sa informácie šíria bleskovou rýchlosťou a celý svet je prepojený. Žiaci sa stretávajú s informáciami najrôznejších druhov. Otázka znie: vedia tieto informácie správne vyhodnotiť? Alebo si v dôsledku nedostatočných vedomostí vytvárajú miskoncepcie, ktoré neskôr odrážajú ich nesprávny pohľad na dianie vo svete? Uvediem krátky príklad. Keď som sa žiakov 6. triedy opýtala, či už počuli pojem „fast fashion“, polovica triedy zdvihla ruky. Keď som sa opýtala, kto by mi vedel tento pojem vysvetliť, nezdvihla sa žiadna ruka. Z toho vyplýva, že určitú informáciu žiaci už často krát majú, ale čo ďalej s ňou? Vedia túto informáciu kriticky spracovať a uvažovať o nej? Vedia ju správne použiť? V prípade spomínanej hodiny u šiestakov sme sa po vysvetlení pojmu „fast fashion“ venovali Ázijským krajinám. Vysvetlili sme si, aké sú negatíva tohto trendu. Napríklad environmentálny dopad, využívanie lacnej pracovnej sily, nebezpečné pracovné podmienky či práca detí. Diskutovali sme o tom, prečo deti na Slovensku pracovať nemusia a prečo deti v Bangladéši áno. Kde je rozdiel? Aké sú príčiny a následky politického vplyvu na život občanov u nás a u nich?
3. **Formovanie občianskej zodpovednosti/ Príprava na participáciu v demokratickej spoločnosti** – Dovŕšením 18-teho roku života získava občan Slovenskej republiky volebné právo. Vie ho však správne vyučiť? Rozumie zodpovednosti, ktorá z tohto práva vyplýva? Má odpovede na dôležité otázky? Vie, koho chce vlastne zvoliť? Uvažuje nad tým, čo bude najlepšie pre rozvoj našej krajiny? Môže naša krajina napredovať po vzore niektorej krajiny? Máme sa vyvarovať voľby, ktorá zruinovala inú krajinu? Mala by sa politika Slovenska orientovať na východ alebo na západ? ... Bohužiaľ sme dnes svedkami tohto, že voľba mladých ľudí odráža presvedčenie ich okolia, nie presvedčenie ich samotných. Prečo teda nevolili podľa seba? Lebo nevedeli? Alebo v škole, ktorá ich mala k občianskej zodpovednosti pripraviť sa to nenaučili? Lebo učiteľ/ učiteľka geografie sa k politike nevyjadroval/a?

Samozrejme, učitelia geografie nie sú zodpovední za výsledky volieb. No niekedy stačí ak žiak dostane v škole podnet, ktorý ho prinúti zistiť a dozvedieť sa viac. Opýtať sa na názor rodiča, alebo inej autority. Prečítať si noviny. Zamyslieť sa.

1. **Podpora učebného prostredia založeného na otvorenom dialógu** – Diskusia v triede (pokiaľ je klíma triedy tolerantná) môže viesť k otvorenej výmene názorov a tým poskytnúť žiakom viac perspektív, z ktorých je možné problém skúmať. Žiaci môžu vyjadriť svoj názor a vypočuť si názor iných. Je však dôležité dbať na slušnosť a korektnosť diskusie. Riadený rozhovor na politickú tému, diskusia alebo beseda môžu prispieť k rozvoju porozumenia a tolerancie medzi žiakmi.
2. **Skúmanie globálnych problémov** – Globálne problémy vo väčšine prípadov odzrkadľujú politické a hodnotové témy. Klimatická zmena, migrácia, vojny, hladomor či moderné otroctvo sú súčasťou spoločnosti a tým súčasťou skúmania geografie ako vedy. Preto by mali byť súčasťou hodín geografie.

Päť základných bodov som v tomto krátkom komentári zhrnula. Je však dôležité pripomenúť, že otváranie politických tém na hodinách musí mať svoje pravidlá. Dôležitá je korektnosť spôsobu, akým učiteľ podáva žiakom informácie. Učiteľ by mal žiakom predkladať fakty, nie vlastné postoje a žiaci by z hodín mali odchádzať zamyslení, nie zmanipulovaní.